PATVIRTINTA

Viešosios įstaigos Centrinės projektų

valdymo agentūros direktoriaus

2010 m. balandžio 15 d. įsakymu

Nr. 2010/8-66

(pakeista 2014 m. gruodžio15 d. įsakymu Nr. 2014/8-321 )

**VIEŠOSIOS ĮSTAIGOS CENTRINĖS PROJEKTŲ VALDYMO AGENTŪROS  
SUPAPRASTINTŲ VIEŠŲJŲ PIRKIMŲ TAISYKLĖS**

**TURINYS**

[I. BENDROSIOS NUOSTATOS....................................................................................2](#_Toc259017544)

[II. SUPAPRASTINTŲ PIRKIMŲ ORGANIZAVIMAS. SUPAPRASTINTUS PIRKIMUS ATLIEKANTYS ASMENYS..................................................................................................4](#_Toc259017545)

[III. SUPAPRASTINTŲ PIRKIMŲ PASKELBIMAS........................................................5](#_Toc259017546)

[IV. PIRKIMO DOKUMENTŲ RENGIMAS, PAAIŠKINIMAI, TEIKIMAS..................5](#_Toc259017547)

[V. REIKALAVIMAI PASIŪLYMŲ IR PARAIŠKŲ RENGIMUI …………………….6](#_Toc259017548)

[VI. TECHNINĖ SPECIFIKACIJA ………………………………………………….……7](#_Toc259017549)

[VII. TIEKĖJŲ KVALIFIKACIJOS PATIKRINIMAS ………………………….………..7](#_Toc259017550)

[VIII. PASIŪLYMŲ NAGRINĖJIMAS IR VERTINIMAS ………………….…………….8](#_Toc259017551)

[IX. PIRKIMO SUTARTIS ……………………………………………………….……..11](#_Toc259017552)

[X. SUPAPRASTINTŲ PIRKIMŲ BŪDAI IR JŲ PASIRINKIMO SĄLYGOS ……..12](#_Toc259017553)

[XI. SUPAPRASTINTAS ATVIRAS KONKURSAS ………………………………….12](#_Toc259017554)

[XII. SUPAPRASTINTAS RIBOTAS KONKURSAS ………………………………….12](#_Toc259017555)

[XIII. SUPAPRASTINTOS SKELBIAMOS DERYBOS ………………………………...13](#_Toc259017556)

[XIV. APKLAUSA ………………………………………………………………….……..14](#_Toc259017557)

[XV. SUPAPRASTINTAS KONKURENCINIS DIALOGAS …………………………..17](#_Toc259017558)

[XVI. MAŽOS VERTĖS PIRKIMŲ YPATUMAI ………………………………….…….18](#_Toc259017559)

[XVII. KITOS PIRKIMO PROCEDŪROS ………………………………………….……..18](#_Toc259017560)

[XVIII. SUPAPRASTINTŲ PIRKIMŲ DOKUMENTAVIMAS IR ATASKAITŲ PATEIKIMAS ………………………………………………………………….........................…………...20](#_Toc259017561)

[XIX. INFORMACIJOS APIE SUPAPRASTINTUS PIRKIMUS TEIKIMAS ………….20](#_Toc259017562)

[XX. GINČŲ NAGRINĖJIMAS …………………………………………………….……21](#_Toc259017563)

[XXI. PRIEDAI …………………………………………………………………….………21](#_Toc259017564)

### BENDROSIOS NUOSTATOS

1. VšĮ Centrinės projektų valdymo agentūros (toliau tekste – CPVA arba perkančioji organizacija) supaprastintų viešųjų pirkimų taisyklės (toliau – Taisyklės) parengtos vadovaujantis Lietuvos Respublikos viešųjų pirkimų įstatymu (toliau – Įstatymas), kitais viešuosius pirkimus (toliau – pirkimai) reglamentuojančiais teisės aktais.
2. CPVA prekių, paslaugų ir darbų supaprastintus pirkimus (toliau – supaprastinti pirkimai) gali atlikti Įstatymo 84 straipsnyje nustatytais atvejais.
3. Taisyklės reglamentuoja:
   1. CPVA vidiniams poreikiams vykdomus pirkimus;
   2. CPVA administruojamose paramos programose, kuriose CPVA yra perkančioji organizacija, CPVA vykdomus pirkimus (toliau – paramos programų pirkimai);
   3. CPVA vykdomus pirkimus, pagal kitos perkančiosios organizacijos, vadovaujantis Įstatymo 14 str., suteiktą įgaliojimą (toliau – pirkimai pagal įgaliojimą).
4. Taisyklės nustato supaprastintų pirkimų organizavimo tvarką, supaprastintus pirkimus atliekančius asmenis, supaprastintų pirkimų būdus ir jų atlikimo procedūras, ginčų nagrinėjimo tvarką, pirkimo dokumentų rengimo ir teikimo tiekėjams reikalavimus.
5. Atlikdama supaprastintus pirkimus CPVA vadovaujasi Įstatymu, šiomis Taisyklėmis, Lietuvos Respublikos civiliniu kodeksu (toliau – CK), kitais teisės aktais.
6. Supaprastinti pirkimai atliekami laikantis lygiateisiškumo, nediskriminavimo, skaidrumo, abipusio pripažinimo ir proporcingumo principų, konfidencialumo ir nešališkumo reikalavimų.
7. Supaprastinto pirkimo pradžią ir pabaigą apibrėžia Įstatymas.
8. Įsigaliojus naujai Įstatymo redakcijai ar naujiems Įstatymo pakeitimams, tiesiogiai yra taikomos Įstatymo nuostatos, kol nebus pakeistos CPVA direktoriaus įsakymu patvirtintos Taisyklės, atsižvelgiant į Įstatymo pasikeitimus.
9. Atliekant supaprastintus pirkimus CPVA atsižvelgia į visuomenės poreikius socialinėje srityje, aplinkos apsaugos, energijos efektyvumo ir kitus reikalavimus, atsižvelgiant į teisės aktų nuostatas.
10. Taisyklėse vartojamos sąvokos:

**Pirkimo organizatorius** – CPVA vadovo įsakymu paskirtas CPVA darbuotojas, kuris Taisyklių nustatyta tvarka organizuoja ir atlieka supaprastintus pirkimus, kai tokiems pirkimams atlikti nesudaroma Viešojo pirkimo komisija (toliau – VPK);

**Pirkimo iniciatorius –** CPVA padalinys, jei padalinio nėra – darbuotojas, kuris nurodė poreikį įsigyti reikalingas prekes, paslaugas arba darbus.

**Mažos vertės viešasis pirkimas (toliau – mažos vertės pirkimas)** – supaprastintas pirkimas, kai yra bent viena iš šių sąlygų:

1) prekių ar paslaugų pirkimo vertė yra mažesnė kaip 58 tūkst. eurų (be pridėtinės vertės mokesčio), o darbų pirkimo vertė mažesnė kaip 145 tūkst. eurų (be pridėtinės vertės mokesčio);

2) perkamos panašios prekės, paslaugos ar perkami darbai dėl to paties objekto yra suskirstyti į atskiras dalis, kurių kiekvienai numatoma sudaryti atskirą pirkimo sutartį (sutartis), jeigu bendra šių sutarčių vertė yra ne didesnė kaip 10 procentų prekių ar paslaugų supaprastintų pirkimų to paties tipo sutarčių vertės ir mažesnė kaip 58 tūkst. eurų (be pridėtinės vertės mokesčio), o perkant darbus – ne didesnė kaip 1,5 procento to paties objekto supaprastinto pirkimo vertės ir mažesnė kaip 145 tūkst. eurų (be pridėtinės vertės mokesčio).

**Supaprastintas atviras konkursas** – supaprastinto pirkimo būdas, kai kiekvienas suinteresuotas tiekėjas gali pateikti pasiūlymą;

**Supaprastintas ribotas konkursas** – supaprastinto pirkimo būdas, kai paraiškas dalyvauti konkurse gali pateikti visi norintys konkurse dalyvauti tiekėjai, o pasiūlymus konkursui – tik CPVA pakviesti tiekėjai;

**Supaprastintos skelbiamos derybos** – supaprastinto pirkimo būdas, kai paraiškas dalyvauti derybose gali pateikti visi tiekėjai, o CPVA su visais ar atrinktais tiekėjais derasi dėl pirkimo sutarties sąlygų;

**Apklausa** – supaprastinto pirkimo būdas, kai CPVA raštu arba žodžiu kviečia tiekėjus pateikti pasiūlymus ir perka prekes, paslaugas ar darbus iš mažiausią kainą pasiūliusio ar ekonomiškiausią pasiūlymą pateikusio tiekėjo;

**Supaprastintas konkurencinis dialogas** – supaprastinto pirkimo būdas, kai kiekvienas tiekėjas gali pateikti paraišką dalyvauti pirkimo procedūrose ir CPVA veda dialogą su atrinktais kandidatais, norėdama atrinkti vieną ar keletą tinkamų, jos reikalavimus atitinkančių alternatyvių sprendinių, kurių pagrindu pasirinktus kandidatus kviečia pateikti pasiūlymus;

**Supaprastintas projekto konkursas –** supaprastinto pirkimo būdas, kai CPVA suteikiama galimybė įsigyti konkursui pateiktą ir vertinimo komisijos (žiuri) išrinktą planą ar projektą (teritorijų planavimo, architektūros, inžinerijos, duomenų apdorojimo, meniniu ar kultūriniu požiūriu sudėtingų ar panašaus pobūdžio paslaugų). Konkurso dalyviams gali būti skiriami prizai ar piniginės išmokos;

**Kvalifikacijos patikrinimas –** procedūra, kurios metu tikrinama, ar tiekėjai atitinka pirkimo dokumentuose nurodytus minimalius kvalifikacijos reikalavimus.

**Numatomo pirkimo vertė** (toliau – pirkimo vertė) – CPVA numatomų sudaryti pirkimo sutarčių vertė, skaičiuojama imant visą mokėtiną sumą be pridėtinės vertės mokesčio, įskaitant visas sutarčių pasirinkimo ir pratęsimo galimybes. Pirkimo vertė skaičiuojama pirkimo pradžiai, atsižvelgiant į visas to paties tipo prekių ar paslaugų arba tam pačiam objektui skirtas darbų pirkimo sutarčių vertes;

**Pasiūlymas –** tiekėjo raštu pateiktų dokumentų ir elektroninėmis priemonėmis pateiktų duomenų visuma ar žodžiu pateiktas siūlymas tiekti prekes, teikti paslaugas ar atlikti darbus pagal perkančiosios organizacijos nustatytas pirkimo sąlygas.

**Alternatyvus pasiūlymas –** pasiūlymas, kuriame siūlomos kitokios, negu yra nustatyta pirkimo dokumentuose, pirkimo objekto charakteristikos arba pirkimo sąlygos;

**Aprašomasis dokumentas –** vykdant pirkimą supaprastinto konkurencinio dialogo būdu tiekėjams pateikiamas techninėms specifikacijoms analogiškas dokumentas, kuriame pirkimo objekto savybės apibūdinamos labiau aprašomuoju pobūdžiu nei įprastinėse techninėse specifikacijose. Aprašomajame dokumente gali būti pateikiamos ir teisinės, administracinės, sutartinės ar kitokios sąlygos, susijusios su konkurencinio dialogo vykdymu.

**Mažos vertės pirkimų sąlygos –** raštu arba žodžiu tiekėjams pateikiama informacija, apibūdinanti perkamą objektą ir kitas sąlygas, taip pat sąlygų paaiškinimai (patikslinimai).

**Prekių, paslaugų, darbų sutarties vertė** – CPVA numatomos sudaryti pirkimo sutarties vertė, skaičiuojama imant visą mokėtiną sumą su pridėtinės vertės mokesčiu, įskaitant visas sutarties pratęsimo galimybes.

**Kandidatas** – tiekėjas, siekiantis būti pakviestas dalyvauti ribotame konkurse, derybose ar konkurenciniame dialoge.

**Dalyvis** – pasiūlymą pateikęs tiekėjas.

**Tiekėjas** (**prekių tiekėjas, paslaugų teikėjas, rangovas**) – kiekvienas ūkio subjektas – fizinis asmuo, privatusis juridinis asmuo, viešasis juridinis asmuo, kitos organizacijos ir jų padaliniai ar tokių asmenų grupė – galintis pasiūlyti ar siūlantis prekes, paslaugas ar darbus.

**Pirkimo sutarties sudarymo atidėjimo terminas** (toliau –atidėjimo terminas)– 15 dienųlaikotarpis, kuris prasideda nuo pranešimo apie sprendimą sudaryti pirkimo sutartį išsiuntimo iš perkančiosios organizacijos suinteresuotiems kandidatams ir suinteresuotiems dalyviams dienos ir kurio metu negali būti sudaroma pirkimo sutartis.

**Suinteresuotas dalyvis** – bet kuris dalyvis, išskyrus dalyvį, kuris galutinai pašalintas iš pirkimo procedūros, t. y. jam pranešta apie pasiūlymo atmetimą, ir kurio pašalinimas dėl praleisto senaties termino negali būti ginčijamas arba dėl kurio pašalinimo pagrįstumo yra įsiteisėjęs teismo sprendimas.

**Suinteresuotas kandidatas** – bet kuris kandidatas, išskyrus kandidatą, kuriam perkančioji organizacija pranešė apie jo paraiškos atmetimą iki pranešimo apie sprendimą sudaryti pirkimo sutartį išsiuntimo suinteresuotiems dalyviams.

1. Taisyklėse vartojamos kitos sąvokos nustatytos Įstatyme.
2. Taisyklėse vartojami sutrumpinimai:

|  |  |  |
| --- | --- | --- |
| **Eil. Nr.** | **Sutrumpinimas** | **Reikšmė** |
|  | VPT | Viešųjų pirkimų tarnyba |
|  | CVP IS | Centrinė viešųjų pirkimų informacinė sistema |
|  | VPK | Viešojo pirkimo komisija |

### SUPAPRASTINTŲ PIRKIMŲ ORGANIZAVIMAS. SUPAPRASTINTUS PIRKIMUS ATLIEKANTYS ASMENYS

1. Supaprastintas pirkimas prasideda, kai VPT gauna CPVA pateiktą skelbimą apie pirkimą, o atliekant supaprastintą pirkimą, apie kurį neskelbiama, – kai CPVA kreipiasi į tiekėją (tiekėjus) prašydama pateikti pasiūlymą (pasiūlymus).
2. Supaprastintas pirkimas (ar atskiros dalies pirkimas) pasibaigia, kai:
   1. sudaroma pirkimo sutartis (preliminarioji sutartis) arba nustatomas projekto konkurso laimėtojas;
   2. atmetamos visos paraiškos ar pasiūlymai;
   3. nutraukiamos pirkimo procedūros;
   4. per nustatytą terminą nepateikiama nė viena paraiška ar pasiūlymas;
   5. pasibaigia pasiūlymų galiojimo laikas ir pirkimo sutartis nesudaroma dėl priežasčių, kurios priklauso nuo tiekėjų;
   6. visi tiekėjai atsiima pasiūlymus ar atsisako sudaryti pirkimo sutartį.
3. Perkančioji organizacija užtikrina, kad atliekant pirkimo procedūras ir nustatant laimėtoją būtų laikomasi lygiateisiškumo, nediskriminavimo, abipusio pripažinimo, proporcingumo ir skaidrumo principų.
4. Supaprastintus pirkimus vykdo Viešųjų pirkimų vykdymo CPVA poreikiams procedūroje nustatyta tvarka sudaryta VPK. Supaprastintus neskelbiamus pirkimus, numatytus šių Taisyklių 101-105 punktuose, kai pirkimai vykdomi užsienyje, gali vykdyti ir pirkimo organizatorius. Mažos vertės pirkimus vykdo VPK arba Pirkimo organizatorius. VPK pirmininku, jos nariais, Pirkimo organizatoriumi skiriami nepriekaištingos reputacijos asmenys, kaip nustato Įstatymo 16 straipsnio 2 dalis. Asmenys, prieš juos skiriant VPK nariu arba Pirkimo organizatoriumi, privalo pasirašyti viešojo pirkimo komisijos nario arba pirkimo organizatoriaus nešališkumo, nepriekaištingos reputacijos deklaraciją ir konfidencialumo pasižadėjimą.
5. Mažos vertės pirkimus vykdo VPK, kai:
   1. prekių ar paslaugų pirkimo sutarties vertė viršija 29 tūkst. eurų (be PVM), kai vertinimo kriterijus mažiausia kaina;
   2. prekių ar paslaugų pirkimo sutarties vertė viršija 14,5 tūkst. eurų (be PVM), kai vertinimo kriterijus ekonominis naudingumas;
   3. darbų pirkimo sutarties vertė viršija 29 tūkst. eurų (be PVM).
6. Pirkimus naudojantis centrinės perkančiosios organizacijos (toliau – CPO) elektroniniu katalogu CPO.lt vykdo Pirkimo organizatorius.
7. CPVA vadovas turi teisę priimti sprendimą pavesti mažos vertės pirkimą vykdyti Pirkimo organizatoriui arba VPK, neatsižvelgdamas į šių Taisyklių 17.1 ir 17.2 punktuose nustatytas aplinkybes.
8. Tuo pačiu metu atliekamiems keliems supaprastintiems pirkimams gali būti sudaryta viena VPK arba kelios VPK ar paskirtas vienas ar keli Pirkimo organizatoriai.
9. VPK formuojama ir dirba pagal CPVA vadovo patvirtintą VPK darbo reglamentą (Taisyklių 1 priedas).
10. CPVA privalo užtikrinti, kad prekių, paslaugų ir darbų viešieji pirkimai būtų vykdomi naudojantis CPO elektroniniu katalogu, kai elektroniniame kataloge siūlomos prekės, paslaugos ar darbai atitinka CPVA poreikius ir perkančioji organizacija negali jų atlikti efektyvesniu būdu racionaliai naudodama lėšas. Sprendimas nevykdyti siūlomų prekių, paslaugų ar darbų pirkimo naudojantis elektroniniu katalogu privalo būti motyvuotas, o sprendimą pagrindžiantis dokumentas privalo būti saugomas kartu su kitais pirkimo dokumentais Įstatymo 21 straipsnio nustatyta tvarka. Jei CPO elektroniniame kataloge nėra CPVA reikiamų prekių, paslaugų ar darbų, pirkimai gali būti atliekami visais šiose Taisyklėse nustatytais supaprastintų pirkimų būdais, atsižvelgiant į šių būdų pasirinkimo sąlygas.
11. CPVA bet kuriuo metu iki pirkimo sutarties sudarymo turi teisę nutraukti supaprastintų pirkimų, reglamentuojamų Įstatymo IV skyriuje, procedūras, jeigu atsirado aplinkybių, kurių nebuvo galima numatyti. Sprendimą dėl pirkimo nutraukimo priima VPK arba Pirkimo organizatorius.

### SUPAPRASTINTŲ PIRKIMŲ PASKELBIMAS

1. Supaprastintų pirkimų paskelbimas vykdomas Įstatymo 7 straipsnio 3 dalies, 85 ir 86 straipsniuose nustatyta tvarka.
2. CPVA skelbia apie kiekvieną supaprastintą pirkimą, išskyrus atvejus, kai vykdomi mažos vertės pirkimai šiose Taisyklėse nustatyta tvarka, pirkimus naudojantis CPO elektroniniu katalogu, taip pat šių Taisyklių 26 punkte numatytus atvejus.
3. CPVA apie supaprastintą pirkimą gali neskelbti, jeigu yra bent viena iš Įstatymo 92 straipsnio 3–7 dalyse nurodytų sąlygų (atitinkamai šių Taisyklių 101-105 punktai). Atlikdama supaprastintą neskelbiamą pirkimą Įstatymo 92 straipsnio 3 dalies 1, 2, 6 punktuose, 4 dalies 1 punkte, 5 dalies 1, 2, 4, 5 punktuose, 6 dalies 1, 5 punktuose, 7 dalies 1 punkte nurodytais atvejais ir priėmusi sprendimą dėl laimėjusio pasiūlymo, CPVA gali paskelbti informacinį pranešimą Įstatymo 86 straipsnyje nustatyta tvarka, o pirkimo sutartį sudaryti ne anksčiau kaip po 5 darbo dienų nuo informacinio pranešimo paskelbimo dienos.
4. CPVA informacinį pranešimą skelbia bet kuriuo momentu, tačiau ne vėliau kaip 5 darbo dienos iki pirkimo sutarties sudarymo, jei Įstatymas nenustato kitokio termino, kai ji gali identifikuoti tiekėją, su kuriuo ketina sudaryti pirkimo sutartį (priėmus sprendimą kreiptis į tiekėją pateikti pasiūlymą, jau pateikus kvietimą tiekėjui dalyvauti pirkimo procedūrose, pasiūlymo vertinimo procedūros metu arba pripažinus tiekėjo pasiūlymą tinkamu ar, kai kviečiamas daugiau kaip vienas tiekėjas, patvirtinus pasiūlymų eilę).
5. CPVA, išsiuntusi skelbimą apie supaprastintą pirkimą Įstatymo nustatyta tvarka, vadovaudamasi teisės aktų nustatyta tvarka, tą pačią dieną arba ne vėliau kaip per vieną darbo dieną pateikia nustatytos formos skelbimą apie pirkimą per „Valstybės žinių“ viešųjų pirkimų informacijos pateikimo sistemą.

### PIRKIMO DOKUMENTŲ RENGIMAS, PAAIŠKINIMAI, TEIKIMAS

1. CPVA vidiniams poreikiams vykdomų pirkimų pirkimo dokumentus rengia VPK arba Pirkimo organizatorius. Paramos programų pirkimų dokumentus ir pirkimų pagal įgaliojimą pirkimų dokumentus (jei pagal perkančiosios organizacijos įgaliojimą pirkimo dokumentus turi parengti CPVA), vadovaudamiesi vidaus procedūrose nustatyta tvarka rengia CPVA skyriai, kuriems pavestas atitinkamų paramos programų įgyvendinimas ar administravimas arba skyrius, kuriam pavesta vykdyti pirkimus pagal įgaliojimą. CPVA, pirkdama prekes, paslaugas ar darbus, pirkimo dokumentuose turi nustatyti energijos vartojimo efektyvumo ir aplinkos apsaugos reikalavimus ir (ar) kriterijus Lietuvos Respublikos Vyriausybės ar jos įgaliotos institucijos nustatytais atvejais ir tvarka, taip pat gali nustatyti specialias sutarties vykdymo sąlygas, siejamas su socialinės ir aplinkos apsaugos reikalavimais, jei jos atitinka Europos Sąjungos bei nacionalinius teisės aktus.
2. Pirkimo sąlygos gali būti nerengiamos, kai mažos vertės pirkimas vykdomas žodžiu.
3. Pirkimo dokumentuose pateikti privaloma informacija nurodyta Įstatymo 85 str. 1 dalyje. Pirkimo dokumentuose (įskaitant ir mažos vertės pirkimus) taip pat turi būti reikalaujama, kad kandidatas ar dalyvis savo pasiūlyme nurodytų, kokius subrangovus, subtiekėjus ar subteikėjus jis ketina pasitelkti, ir gali būti reikalaujama, kad kandidatas ar dalyvis savo pasiūlyme nurodytų, kokiai pirkimo daliai jis ketina pasitelkti subrangovus, subtiekėjus ar subteikėjus. Jeigu darbų pirkimo sutarčiai vykdyti pasitelkiami subrangovai, pagrindinius darbus, kuriuos nustato perkančioji organizacija, privalo atlikti tiekėjas. Toks nurodymas nekeičia pagrindinio tiekėjo atsakomybės dėl numatomos sudaryti pirkimo sutarties įvykdymo.
4. Pirkimo dokumentų sudėtinė dalis yra skelbimas apie supaprastintą pirkimą. Skelbimuose esanti informacija vėliau papildomai gali būti neteikiama (kituose pirkimo dokumentuose pateikiama nuoroda į atitinkamą informaciją skelbime).
5. Mažos vertės pirkimų atveju, tai pat kai apklausos metu pasiūlymą pateikti kviečiamas tik vienas tiekėjas, pirkimo dokumentuose gali būti pateikiama ne visa šių Taisyklių 42 punkte nurodyta informacija, jeigu VPK arba Pirkimo organizatorius mano, kad informacija yra nereikalinga.
6. Pirkimo dokumentai, tarp jų ir kvietimai, pranešimai, paaiškinimai, papildymai, suinteresuotiems dalyviams pateikiami asmeniškai, siunčiami registruotu laišku, faksu, elektroniniu paštu ar skelbiami CPVA interneto svetainėje, pateikiami CVP IS priemonėmis, kaip CPVA nurodo skelbime apie pirkimą (apklausos metu – kvietime pateikti pasiūlymus, jei su kvietimu pirkimo dokumentai nepridedami). Skelbime apie pirkimą (apklausos metu – kvietime pateikti pasiūlymus) turi būti nurodytas interneto adresas, jei pirkimo dokumentai skelbiami internete. Pirkimo dokumentai negali būti teikiami (skelbiami) anksčiau nei apie supaprastintą pirkimą paskelbta, apklausos atveju – pateikti kvietimai dalyvauti pirkimo procedūrose.
7. Pirkimo dokumentai tiekėjams turi būti teikiami nuo skelbimo apie pirkimą paskelbimo ar kvietimo išsiuntimo tiekėjams dienos iki pasiūlymo pateikimo termino, nustatyto pirkimo dokumentuose, pabaigos. Pirkimo dokumentai pateikiami to paprašiusiam suinteresuotam dalyviui nedelsiant, ne vėliau kaip per 2 darbo dienas, gavus prašymą. Kai pirkimo dokumentai skelbiami CVP IS, CPVA ar kitoje interneto svetainėje, pridedami prie bet kokiomis priemonėmis siunčiamo kvietimo, papildomai jie gali būti neteikiami.
8. Už pirkimo dokumentus CPVA mokesčio iš tiekėjų neima. Supaprastintų viešųjų pirkimų dokumentai ruošiami ir teikiami valstybine lietuvių kalba, išskyrus pirkimus, kurie skirti įgyvendinti tarptautinius projektus (pavyzdžiui, Dvynių ir kt.). Tiekėjai, norintys pirkimo dokumentus išversti į užsienio kalbą, tą daro savo lėšomis. Papildomai CPVA pirkimo dokumentus gali parengti ir kitomis kalbomis.
9. Nesibaigus pasiūlymų pateikimo terminui, CPVA savo iniciatyva gali paaiškinti (patikslinti) pirkimo dokumentus, tikslinant ir paskelbtą informaciją. Paaiškinimai turi būti išsiųsti (paskelbti) likus pakankamai laiko iki pasiūlymų pateikimo termino pabaigos, kuris nurodomas atskirai pirkimo dokumentuose.
10. Priklausomai nuo pirkimo objekto, esant būtinybei bei poreikiui CPVA gali surengti susitikimą su tiekėjais.
11. Jeigu pirkimo dokumentus paaiškinusi (patikslinusi), CPVA jų negali pateikti šių Taisyklių 35 punkte nustatytais terminais ji privalo nukelti pasiūlymų pateikimo terminą. Šis terminas nukeliamas protingumo kriterijų atitinkančiam laikui, per kurį tiekėjai, rengdami pirkimo pasiūlymus, galėtų atsižvelgti į šiuos paaiškinimus (patikslinimus) ir tinkamai parengti pasiūlymus. CPVA turi atsižvelgti į tai, kad kai kuriais atvejais po pirkimo dokumentų paaiškinimo (patikslinimo) susidomėjimą dalyvauti pirkime gali parodyti nauji tiekėjai (pavyzdžiui, sumažinus kvalifikacijos reikalavimus), dėl ko pasiūlymų pateikimo terminą reikėtų nustatyti tokį, kad šie tiekėjai spėtų kreiptis pirkimo dokumentų ir parengti pasiūlymus.
12. Pranešimai apie kiekvieną pirkimo pasiūlymų pateikimo termino nukėlimą išsiunčiami visiems tiekėjams, kuriems buvo pateikti pirkimo dokumentai. Jei pirkimo dokumentai skelbiami internete, ten pat paskelbiama apie termino nukėlimą.
13. Jeigu tiekėjas pateikė netikslius, neišsamius pirkimo dokumentuose nurodytus kartu su pasiūlymu teikiamus dokumentus: tiekėjo įgaliojimą asmeniui pasirašyti paraišką ar pasiūlymą, jungtinės veiklos sutartį, pasiūlymo galiojimo užtikrinimą patvirtinantį dokumentą ar jų nepateikė, perkančioji organizacija privalo prašyti tiekėjo patikslinti, papildyti arba pateikti šiuos dokumentus per jos nustatytą protingą terminą, kuris negali būti trumpesnis kaip 3 darbo dienos nuo prašymo išsiuntimo iš perkančiosios organizacijos dienos.

### REIKALAVIMAI PASIŪLYMŲ IR PARAIŠKŲ RENGIMUI

1. Pirkimo dokumentuose nustatant pasiūlymų ir paraiškų rengimo ir pateikimo reikalavimus, turi būti nurodyta, kad:
   1. pasiūlymas ir paraiška turi būti pateikiami raštu ir pasirašyti tiekėjo ar jo įgalioto asmens;
   2. ne elektroninėmis priemonėmis teikiami pasiūlymai turi būti įdėti į voką, kuris užklijuojamas, ant jo užrašomas pirkimo pavadinimas, tiekėjo pavadinimas ir adresas, nurodoma „Neatplėšti iki...“ (pasiūlymų pateikimo termino pabaigos); šis reikalavimas netaikomas, kai pasiūlymai gali būti teikiami elektroniniu paštu ar faksu, nurodytu pirkimo dokumentuose;
   3. jeigu CPVA numato pasiūlymus vertinti pagal ekonomiškai naudingiausio pasiūlymo vertinimo kriterijų, – tiekėjai pasiūlymo kainą turi pateikti viename užklijuotame voke, o likusias pasiūlymo dalis (techninius pasiūlymo duomenis ir kitą informaciją bei dokumentus) – kitame užklijuotame voke. Šie abu vokai turi būti įdėti į bendrą voką, jis taip pat užklijuojamas, ant jo užrašomas pirkimo pavadinimas, tiekėjo pavadinimas ir adresas, nurodoma „Neatplėšti iki ....“ (pasiūlymų pateikimo termino pabaigos). Reikalavimas pasiūlymą pateikti dvejuose vokuose gali būti netaikomas pirkimą atliekant skelbiamų derybų būdu ar apklausos būdu, kai pirkimo metu gali būti deramasi dėl sutarties sąlygų;
   4. pirkimo dokumentuose gali būti nustatyta, kad pasiūlymo (atskirų pasiūlymo dalių) lapai turi būti sunumeruoti, susiūti siūlu, kuris neleistų nepažeidžiant susiuvimo į pasiūlymą įdėti naujus, išplėšti esančius lapus ar juos pakeisti. Jei tiekėjų reikalaujama pateikti pasiūlymo galiojimo užtikrinimą, pirkimo dokumentuose nurodoma, kad kartu su pasiūlymo lapais įsiuvama ir sunumeruojama pasiūlymo galiojimo užtikrinimą patvirtinančio dokumento kopija. Pasiūlymo galiojimo užtikrinimą patvirtinantis dokumentas neįsiuvamas ir nenumeruojamas. Tokiu atveju pasiūlymo paskutiniojo lapo antroje pusėje siūlas užklijuojamas popieriaus lapeliu, ant kurio pasirašo tiekėjas arba jo įgaliotas asmuo. Pasiūlymo paskutinio lapo pusėje nurodomas pasirašančiojo asmens vardas, pavardė ir pareigos, pasiūlymo lapų skaičius;
   5. elektroninėmis priemonėmis teikiami pasiūlymai privalo būti pasirašyti saugiu elektroniniu parašu, atitinkančiu Lietuvos Respublikos elektroninio parašo įstatymo nustatytus reikalavimus.

43. Pirkimo dokumentuose nustatant pasiūlymų ir paraiškų rengimo ir pateikimo reikalavimus, gali būti nurodyta, kad tiekėjas gali pateikti tik vieną pasiūlymą o jeigu pirkimas suskirstytas į atskiras dalis, kurių kiekvienai numatoma sudaryti atskirą pirkimo sutartį, tiekėjas gali pateikti perkančiajai organizacijai po vieną pasiūlymą vienai, kelioms ar visoms pirkimo dalims, kaip nurodo perkančioji organizacija, išskyrus atvejus, kai pirkimo dokumentuose leidžiama pateikti alternatyvius pasiūlymus. Jeigu pirkimo dokumentuose nenurodyta, kelioms pirkimo objekto dalims tas pats tiekėjas gali teikti pasiūlymus, laikoma, kad tas pats tiekėjas gali teikti pasiūlymus visoms pirkimo dalims. Perkančioji organizacija, skaidydama pirkimo objektą į dalis, turi užtikrinti konkurenciją ir nediskriminuoti tiekėjų.

1. **TECHNINĖ SPECIFIKACIJA**

44. Atliekant supaprastintus pirkimus, išskyrus mažos vertės pirkimus bei atvejus, numatytus Viešųjų pirkimų tarnybos direktoriaus 2011-12-27 d. įsakyme Nr. 1S-183 (aktualioje jo redakcijoje) techninė specifikacija rengiama vadovaujantis Įstatymo 25 straipsnio nuostatomis, tačiau rengiant techninę specifikaciją mažos vertės pirkimams turi būti užtikrintas Įstatymo 3 straipsnyje nurodytų principų laikymasis.

45. CPVA iš anksto likus ne mažiau 10 (dešimt) kalendorinių dienų iki pirkimo pradžios, naudodamasi CVP IS priemonėmis skelbia pirkimų, išskyrus mažos vertės pirkimus, techninių specifikacijų projektus ir jų pakeitimus, patikslinimus bei papildymus Viešųjų pirkimų tarnybos nustatyta tvarka. Techninių specifikacijų projektuose CPVA gali taisyti technines ar gramatines klaidas neatsižvelgdama į pirkimo pradžios momentą. Mažos vertės pirkimų ir Įstatymo 85 str. 6 dalyje reglamentuojamų pirkimų atveju, CPVA gali skelbti techninių specifikacijų projektus. Tokiu atveju, ji privalo vadovautis 44 punkte nurodytu VPT direktoriaus įsakymu.

46. CPVA techninių specifikacijų projektus papildomai skelbia ir savo interneto tinklapyje [www.cpva.lt](http://www.cpva.lt).

### TIEKĖJŲ KVALIFIKACIJOS PATIKRINIMAS

1. Siekiant įsitikinti, ar tiekėjas bus pajėgus, kompetentingas ir patikimas įvykdyti pirkimo sutartį, vadovaujantis Įstatymo 32–38 straipsnių nuostatomis ir atsižvelgiant į kitų teisės aktų nuostatas, pirkimo dokumentuose nustatomi tiekėjų kvalifikacijos reikalavimai ir vykdomas tiekėjų kvalifikacijos patikrinimas. Jei tiekėjų kvalifikacijos patikrinimas nėra būtinas prieš tiekėjų pateiktų pasiūlymų vertinimo ir palyginimo procedūrą (nėra atliekama kvalifikacinė atranka), pirkimo dokumentuose gali būti nustatyta, jog vietoj kvalifikaciją patvirtinančių dokumentų tiekėjų yra prašoma pateikti pirkimo dokumentuose nurodytų minimalių kvalifikacinių reikalavimų atitikties deklaraciją. Tokiu atveju pirkimo dokumentuose taip pat nurodoma, kad atitiktį minimaliems kvalifikaciniams reikalavimams patvirtinančių dokumentų reikalaujama tik iš to tiekėjo, kurio pasiūlymas pagal vertinimo rezultatus gali būti pripažintas laimėjusiu (iki pasiūlymų eilės sudarymo), o taip pat nurodoma, kad kvalifikacija bus vertinama tik patikrinus visų dalyvių pasiūlymų atitikimą pirkimo sąlygoms, atlikus techninį pasiūlymų vertinimą bei kainos vertinimą.
2. Tiekėjų kvalifikacijos neprivaloma tikrinti, kai:
   1. jau vykdytame supaprastintame pirkime visi gauti pasiūlymai neatitiko pirkimo dokumentų reikalavimų arba buvo pasiūlytos per didelės CPVA nepriimtinos kainos, o pirkimo sąlygos iš esmės nekeičiamos ir į apklausos būdu atliekamą pirkimą kviečiami visi pasiūlymus pateikę tiekėjai, atitinkantys CPVA nustatytus minimalius kvalifikacijos reikalavimus;
   2. dėl techninių, meninių priežasčių ar dėl objektyvių aplinkybių tik konkretus tiekėjas gali patiekti reikalingas prekes, pateikti paslaugas ar atlikti darbus ir nėra jokios kitos alternatyvos;
   3. kai CPVA pagal ankstesnę pirkimo sutartį iš kokio nors tiekėjo pirko prekių, paslaugų arba darbų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis ar atliktais darbais, ir jeigu ankstesnieji pirkimai buvo efektyvūs, iš esmės nesikeičia prekių, paslaugų ar darbų kainos (įkainiai) ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes CPVA įsigijus skirtingų techninių charakteristikų prekių, paslaugų ar darbų, ji negalėtų naudotis anksčiau pirktomis prekėmis ar paslaugomis ar patirtų didelių nuostolių;
   4. prekių biržoje perkamos kotiruojamos prekės;
   5. perkami muziejų eksponatai, archyviniai ir bibliotekiniai dokumentai, yra prenumeruojami laikraščiai ir žurnalai;
   6. prekės perkamos iš valstybės rezervo;
   7. perkamos licencijos naudotis bibliotekiniais dokumentais ar duomenų (informacinėmis) bazėmis;
   8. dėl aplinkybių, kurių nebuvo galima numatyti, paaiškėja, kad yra reikalingos papildomos prekės, paslaugos arba darbai, kurie nebuvo įrašyti į sudarytą pirkimo sutartį tačiau be kurių negalima užbaigti pirkimo sutarties vykdymo;
   9. perkamos CPVA darbuotojų mokymo paslaugos;
   10. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;
   11. mažos vertės pirkimų atveju;
   12. atliekant pirkimus naudojantis CPO elektroniniu katalogu.

### PASIŪLYMŲ NAGRINĖJIMAS IR VERTINIMAS

1. Pasiūlymai turi būti priimami laikantis pirkimo dokumentuose nurodytos tvarkos. Pavėluotai gauti pasiūlymai neatplėšiami ir grąžinami juos pateikusiems tiekėjams. Neužklijuotuose, turinčiuose mechaninių ar kitokių pažeidimų, galinčių kelti abejones dėl pasiūlymų slaptumo vokuose pateikti pasiūlymai nepriimami ir grąžinami juos pateikusiems tiekėjams. Elektroninėmis priemonėmis (per CVP IS, elektroniniu paštu) pateikti pasiūlymai tiekėjams negrąžinami.
2. Vokus su pasiūlymais atplėšia, pasiūlymus nagrinėja ir vertina supaprastintą pirkimą atliekanti VPK arba Pirkimo organizatorius.
3. Vokai su pasiūlymais atplėšiami VPK posėdyje arba juos atplėšia Pirkimo organizatorius pasibaigus pasiūlymų pateikimo terminui. Pradinis susipažinimas su elektroninėmis priemonėmis gautais pasiūlymais prilyginamas vokų atplėšimui. Vokų atplėšimo posėdis vyksta pirkimo dokumentuose nurodytoje vietoje, prasideda nurodytą dieną, valandą ir minutę. Posėdžio diena ir valanda turi sutapti su pasiūlymų pateikimo termino pabaiga. Nustatytu laiku turi būti atplėšti visi vokai su pasiūlymais, gauti nepasibaigus jų pateikimo terminui. Vokų atplėšimo procedūroje, turi teisę dalyvauti visi pasiūlymus pateikę tiekėjai arba jų atstovai, taip pat viešuosius pirkimus kontroliuojančių institucijų atstovai.
4. Jeigu pasiūlymus buvo prašoma pateikti dviejuose vokuose, vokai su pasiūlymais turi būti atplėšiami dviejuose VPK posėdžiuose. Pirmame posėdyje atplėšiami tik tie vokai, kuriuose yra pateikti techniniai pasiūlymo duomenys ir kita informacija bei dokumentai, antrame posėdyje – vokai, kuriuose nurodytos kainos. Antras posėdis gali įvykti tik tada, kai CPVA patikrina, ar tiekėjų kvalifikacija ir pateiktų pasiūlymų techniniai duomenys atitinka pirkimo dokumentuose keliamus reikalavimus, ir pagal pirkimo dokumentuose nustatytus reikalavimus įvertina pasiūlymų techninius duomenis. Apie šio patikrinimo ir įvertinimo rezultatus CPVA privalo raštu pranešti visiems tiekėjams, kartu nurodyti antro vokų su pasiūlymais atplėšimo posėdžio laiką ir vietą. Jeigu CPVA, patikrinusi ir įvertinusi pirmame voke tiekėjo pateiktus duomenis, atmeta jo pasiūlymą, neatplėštas vokas su pasiūlyta kaina saugomas kartu su kitais tiekėjo pateiktais dokumentais Įstatymo 21 straipsnyje nustatyta tvarka.
5. Atplėšus vokus, tiekėjams pateikiama tokia informacija:
   1. pasiūlymą pateikusio tiekėjo pavadinimas, pagrindinės techninės pasiūlymo charakteristikos ir pranešama, ar yra pateiktas pasiūlymo galiojimo užtikrinimas (jei jo reikalaujama), ar pateiktas pasiūlymas yra susiūtas, sunumeruotas ir paskutinio lapo antrojoje pusėje patvirtintas tiekėjo ar jo įgalioto asmens parašu, ar nurodytas įgalioto asmens vardas, pavardė, pareigos ir pasiūlymą sudarančių lapų skaičius, ar pasiūlymas pateiktas perkančiosios organizacijos nurodytomis elektroninėmis priemonėmis (kai pirkimas vykdomas CVP IS priemonėmis). Jeigu pageidauja nors vienas vokų su pasiūlymais atplėšimo procedūroje dalyvaujantis tiekėjas ar jo atstovas, turi būti paskelbtos visos pasiūlymų charakteristikos, į kurias bus atsižvelgta vertinant pasiūlymus;
   2. vokų su pasiūlymais, kuriuose nurodytos kainos, atplėšimo procedūroje dalyvaujantiems tiekėjams ar jų atstovams skelbiamas pasiūlymą pateikusio tiekėjo pavadinimas, pasiūlyme nurodyta kaina. Tuo atveju, kai pasiūlyme nurodyta kaina, išreikšta skaičiais, neatitinka kainos, nurodytos žodžiais, teisinga laikoma kaina, nurodyta žodžiais;
   3. dalyvių reikalavimu perkančioji organizacija turi juos supažindinti su kitų dalyvių pasiūlymais, išskyrus tą informaciją, kurią dalyviai nurodė kaip konfidencialią.
6. VPK vokų atplėšimo procedūros ir pradinio susipažinimo su elektroninėmis priemonėmis gautais pasiūlymais rezultatus įformina protokolu.
7. Vokų su pasiūlymais atplėšimo metu VPK turi leisti posėdyje dalyvaujantiems suinteresuotiems dalyviams ar jų įgaliotiems atstovams viešai ištaisyti pastebėtus jų pasiūlymo susiuvimo ar įforminimo trūkumus, kuriuos įmanoma ištaisyti posėdžio metu.
8. Pasiūlymai nagrinėjami ir vertinami konfidencialiai, nedalyvaujant pasiūlymus pateikusiems tiekėjams ar jų atstovams.
9. CPVA, nagrinėdama pasiūlymus:
   1. tikrina tiekėjų pasiūlymuose pateiktų kvalifikacinių duomenų atitikimą pirkimo dokumentuose nustatytiems minimaliems kvalifikacijos reikalavimams. Jeigu nustatoma, kad tiekėjo pateikti kvalifikaciniai duomenys yra neišsamūs arba netikslūs, privaloma prašyti tiekėjo juos patikslinti. Tuo atveju, kai vietoje kvalifikaciją pagrindžiančių dokumentų prašoma pateikti minimalių kvalifikacinių reikalavimų atitikties deklaraciją, dalyvio, kurio pasiūlymas gali būti pripažintas laimėjusiu, kvalifikacija vertinama įvertinus visų dalyvių atitikimą pirkimo dokumentuose nustatytiems reikalavimams, atlikus techninį vertinimą bei pasiūlytos kainos vertinimą;
   2. tikrina, ar pasiūlymas atitinka pirkimo dokumentuose nustatytus reikalavimus; CPVA negali reikalauti dokumentų ir informacijos, kurie perkančiajai organizacijai pagal Lietuvos Respublikos valstybės informacinių išteklių valdymo įstatymą ar kitus teisės aktus yra neatlygintinai prieinami Lietuvos Respublikos registruose, valstybės informacinėse sistemose ir kitose informacinėse sistemose;
   3. radusi pasiūlyme nurodytos kainos apskaičiavimo klaidų, privalo paprašyti dalyvių per jos nurodytą terminą ištaisyti pasiūlyme pastebėtas aritmetines klaidas, nekeičiant vokų su pasiūlymais atplėšimo posėdžio metu paskelbtos kainos. Taisydamas pasiūlyme nurodytas aritmetines klaidas, dalyvis neturi teisės atsisakyti kainos sudėtinių dalių arba papildyti kainą naujomis dalimis. Jei dalyvis per CPVA nurodytą terminą neištaiso aritmetinių klaidų ir (ar) nepaaiškina pasiūlymo, jo pasiūlymas laikomas neatitinkančiu pirkimo dokumentuose nustatytų reikalavimų;
   4. jeigu pasiūlyme nurodyta kaina, išreikšta skaičiais, neatitinka kainos, nurodytos žodžiais, teisinga laikoma kaina, nurodyta žodžiais;
   5. kai pateiktame pasiūlyme nurodoma neįprastai maža kaina, išskyrus atvejus, kai vykdomi mažos vertės pirkimai, privalo pareikalauti, kad dalyvis pagrįstų siūlomą kainą. CPVA, siekdama, kad neįprastai mažos kainos būtų pagrįstos, raštu kreipiasi į tokią kainą pasiūliusį dalyvį ir prašo pateikti, jos manymu, reikalingas pasiūlymo detales, kainos sudėtines dalis ir skaičiavimus. CPVA, vertindama kainos pagrindimą, gali atsižvelgti į:
      1. gamybos proceso, teikiamų paslaugų ar statybos metodo ekonomiškumą;
      2. pasirinktus techninius sprendimus ir (arba) išskirtinai palankias sąlygas tiekti prekes, teikti paslaugas ar atlikti darbus;
      3. dalyvio siūlomų prekių, paslaugų ar darbų originalumą;
      4. norminių dokumentų dėl darbų saugos ir darbo sąlygų, galiojančių prekių tiekimo, paslaugų pateikimo ar darbų atlikimo vietoje, laikymąsi;
      5. dalyvio galimybę gauti valstybės pagalbą.
   6. tikrina, ar pasiūlytos ne per didelės kainos.
10. Iškilus klausimams dėl pasiūlymų turinio, CPVA gali prašyti, kad dalyviai pateiktų paaiškinimus nekeisdami pasiūlymo, tačiau ji negali prašyti, siūlyti arba leisti pakeisti pasiūlymo, pateikto atviro ar riboto konkurso metu, ar galutinio pasiūlymo, pateikto konkurencinio dialogo metu, esmės – pakeisti kainą arba padaryti kitų pakeitimų, dėl kurių pirkimo dokumentų reikalavimų neatitinkantis pasiūlymas taptų atitinkantis pirkimo dokumentų reikalavimus.
11. CPVA atmeta pasiūlymą, jeigu:
    1. tiekėjas pateikė daugiau nei vieną pasiūlymą (atmetami visi tiekėjo pasiūlymai);
    2. tiekėjas neatitiko minimalių kvalifikacijos reikalavimų;
    3. tiekėjas savo pasiūlyme pateikė netikslius ar neišsamius duomenis apie savo kvalifikaciją ir, CPVA prašant, nepatikslino jų;
    4. pasiūlymas neatitiko pirkimo dokumentuose nustatytų reikalavimų;
    5. tiekėjas per CPVA nustatytą terminą, kaip nurodyta šių Taisyklių 41 punkte, nepatikslino, nepapildė ar nepateikė pirkimo dokumentuose nurodytų kartu su pasiūlymu teikiamų dokumentų: tiekėjo įgaliojimo asmeniui pasirašyti paraišką ar pasiūlymą, jungtinės veiklos sutarties, pasiūlymo galiojimo užtikrinimą patvirtinančio dokumento;
    6. buvo pasiūlyta neįprastai maža kaina, ir tiekėjas CPVA prašymu nepateikė tinkamų kainos pagrįstumo įrodymų. Kai CPVA nustato, kad neįprastai mažos kainos pasiūlytos dėl to, kad dalyvis yra gavęs valstybės pagalbą, toks pasiūlymas gali būti atmestas, jeigu tiekėjas negali per CPVA nustatytą terminą įrodyti, kad valstybės pagalba buvo gauta teisėtai. Atmetusi pasiūlymą šiuo pagrindu, CPVA apie tai privalo pranešti Europos Komisijai. Valstybės pagalba laikoma bet kuri priemonė, atitinkanti Sutarties dėl Europos Sąjungos veikimo 107 straipsnio 1 dalyje nustatytus kriterijus;
    7. visų tiekėjų, kurių pasiūlymai neatmesti dėl kitų priežasčių, buvo pasiūlytos per didelės, CPVA nepriimtinos kainos;
    8. tiekėjas per perkančiosios organizacijos nurodytą terminą neištaisė aritmetinių klaidų ir (ar) nepaaiškino pasiūlymo;
    9. pasiūlymas buvo pateiktas ne perkančiosios organizacijos nurodytomis elektroninėmis priemonėmis;
    10. jei tiekėjo techninis pasiūlymas nesurenka minimalaus balų skaičiaus, numatyto pirkimo dokumentuose (šių Taisyklių 60.1 punkto atvejis).
12. Neatmesti pasiūlymai vertinami remiantis vienu iš šių kriterijų:
    1. ekonomiškai naudingiausio pasiūlymo, kai pirkimo sutartis sudaroma su dalyviu, pateikusiu CPVA naudingiausią pasiūlymą, išrinktą pagal pirkimo dokumentuose nustatytus kriterijus, susijusius su pirkimo objektu – paprastai kokybės, kainos, techninių privalumų, estetinių ir funkcinių charakteristikų, aplinkosaugos charakteristikų, eksploatavimo išlaidų, efektyvumo, garantinio aptarnavimo ir techninės pagalbos, pristatymo datos, pristatymo laiko arba užbaigimo laiko. CPVA, vertindama pasiūlymus remdamasi ekonominio naudingumo vertinimo kriterijumi, pirkimo dokumentuose gali numatyti minimalų praeinamą techninių pasiūlymų vertinimo balą, kurio nesurinkus (nepasiekus), tiekėjo pasiūlymas būtų atmestas.
    2. mažiausios kainos.
    3. CPVA, pirkdama prekes, paslaugas ar darbus gali vertinti pagal pirkimo dokumentuose nustatytus su pirkimo objektu susijusius kriterijus, kurie negali nepagrįstai ir neobjektyviai riboti tiekėjų galimybių dalyvauti pirkime ar nesudaro išskirtinių sąlygų konkretiems tiekėjams, pažeidžiant Įstatymo 3 straipsnio 1 dalyje nustatytus reikalavimus.
13. Supaprastinto projekto konkursui pateikti projektai gali būti vertinami pagal CPVA nustatytus kriterijus, kurie nebūtinai turi remtis mažiausia kaina ar ekonomiškai naudingiausio pasiūlymo vertinimo kriterijumi.
14. CPVA pagal pirkimo dokumentuose nustatytus vertinimo kriterijus ir tvarką įvertinusi pateiktus dalyvių pasiūlymus, nustato laimėjusį pasiūlymą bei sudaro pasiūlymų eilę ekonominio naudingumo mažėjimo arba kainų didėjimo tvarka (išskyrus atvejus, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas). Tais atvejais, kai taikomas ekonomiškai naudingiausio pasiūlymo vertinimo kriterijus ir kelių tiekėjų pasiūlymų ekonominis naudingumas yra vienodas arba kai pasiūlymų vertinimo kriterijus yra pasiūlyta mažiausia kaina ir keli pasiūlymai pateikiami vienodomis kainomis, sudarant pasiūlymų eilę pirmesnis į šią eilę įrašomas tiekėjas, kurio vokas su pasiūlymais įregistruotas ar pasiūlymas elektroninėmis priemonėmis pateiktas anksčiausiai.
15. CPVA suinteresuotiems kandidatams ir suinteresuotiems dalyviams, išskyrus atvejus, kai supaprastinto pirkimo sutarties vertė mažesnė kaip 3 000 eurų (be PVM), nedelsdama (ne vėliau kaip per 5 darbo dienas) raštu praneša apie priimtą sprendimą sudaryti pirkimo sutartį ar preliminariąją sutartį arba sprendimą dėl leidimo dalyvauti dinaminėje pirkimo sistemoje, pateikia Įstatymo 41 straipsnio 2 dalyje nurodytos atitinkamos informacijos, kuri dar nebuvo pateikta pirkimo procedūros metu, santrauką. CPVA taip pat nurodo nustatytą pasiūlymų eilę, laimėjusį pasiūlymą, tikslų atidėjimo terminą. CPVA taip pat turi nurodyti priežastis, dėl kurių buvo priimtas sprendimas nesudaryti pirkimo sutarties ar preliminariosios sutarties, pradėti pirkimą ar dinaminę pirkimų sistemą iš naujo.
16. Tais atvejais, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas, jo pasiūlymas laikomas laimėjusiu, jeigu jis neatmestas pagal 59 punkto nuostatas.

### PIRKIMO SUTARTIS

1. CPVA sudaryti pirkimo sutartį siūlo tam dalyviui, kurio pasiūlymas pripažintas laimėjusiu. Tiekėjas sudaryti pirkimo sutarties kviečiamas raštu (išskyrus atvejus, kai apklausa vykdoma žodžiu). Kvietime sudaryti pirkimo sutartį, nepažeidžiant šių Taisyklių 66 ir 67 punkto reikalavimų, nurodomas laikas, iki kada jis turi pasirašyti sutartį.
2. Pirkimo sutartis negali būti sudaryta, kol nesibaigė 15 dienų pirkimo sutarties sudarymo atidėjimo terminas, kuris prasideda nuo pranešimo apie sprendimą sudaryti pirkimo sutartį išsiuntimo iš CPVA suinteresuotiems kandidatams ir suinteresuotiems dalyviams dienos, ir kurio metu negali būti sudaroma pirkimo sutartis, išskyrus šiuos atvejus, kai:
   1. vienintelis suinteresuotas dalyvis yra tas, su kuriuo sudaroma pirkimo sutartis, ir nėra suinteresuotų kandidatų;
   2. pagrindinė pirkimo sutartis sudaroma preliminariosios sutarties pagrindu arba dinaminės pirkimo sistemos pagrindu;
   3. supaprastintų pirkimų atveju pirkimo sutarties vertė mažesnė kaip 3 000 eurų (be PVM) arba kai pirkimo sutartis sudaroma atliekant mažos vertės pirkimą.
3. Kai CPVA informacinį pranešimą skelbia „Valstybės žinių“ priede „Informaciniai pranešimai“ ir CVP IS, pirkimo sutartis gali būti sudaroma ne anksčiau kaip po 5 darbo dienų nuo informacinio pranešimo paskelbimo dienos.
4. Tais atvejais, kai pirkimo sutartis sudaroma raštu, o tiekėjas, kuriam buvo pasiūlyta sudaryti pirkimo sutartį, raštu atsisako ją sudaryti arba per CPVA nustatytą terminą negrąžina CPVA pasirašytos sutarties, tai CPVA siūlo sudaryti pirkimo sutartį tiekėjui, kurio pasiūlymas pagal pasiūlymų eilę yra pirmas po tiekėjo, atsisakiusio sudaryti pirkimo sutartį. Atsisakymu sudaryti pirkimo sutartį taip pat laikomas bet kuris iš šių atvejų:
   1. tiekėjas nepateikia pirkimo dokumentuose nustatyto pirkimo sutarties įvykdymo užtikrinimo;
   2. tiekėjas neatvyksta sudaryti pirkimo sutarties arba nepasirašo pirkimo sutarties iki CPVA nurodyto laiko;
   3. tiekėjas atsisako sudaryti pirkimo sutartį pirkimo dokumentuose nustatytomis sąlygomis;
   4. ūkio subjektų grupė, kurios pasiūlymas pripažintas geriausiu, neįgijo CPVA reikalaujamos teisinės formos.
5. Pirkimo sutarties, kai tokio pirkimo sutartis sudaroma raštu, turinys turi atitikti Įstatymo 18 straipsnyje nurodytus reikalavimus, išskyrus mažos vertės pirkimus.
6. CPVA pirkimo dokumentuose gali nustatyti pirkimo sutarties atlikimo sąlygas, susijusias su socialinėmis ir aplinkos apsaugos reikmėmis, jei jos atitinka Europos Sąjungos teisės aktus.
7. Pirkimo sutartis gali būti sudaroma žodžiu, kai atliekami supaprastinti pirkimai, kurių sutarties vertė yra mažesnė kaip 3 000 eurų (be PVM) ir sutartinių įsipareigojimų vykdymas nėra užtikrinamas CK nustatytais prievolių įvykdymo užtikrinimo būdais.
8. Pirkimo sutarties sąlygos sutarties galiojimo laikotarpiu negali būti keičiamos, išskyrus tokias pirkimo sutarties sąlygas, kurias pakeitus nebūtų pažeisti Įstatymo 3 straipsnyje nustatyti principai bei tikslai ir kai tokiems pirkimo sutarties sąlygų pakeitimams yra gautas VPT sutikimas. Viešųjų pirkimų tarnybos sutikimo nereikalaujama, kai atlikus supaprastintą pirkimą sudarytos sutarties vertė yra mažesnė kaip 3 000 eurų (be PVM) arba kai pirkimo sutartis sudaryta atlikus mažos vertės pirkimą.
9. CPVA, atlikusi supaprastintą pirkimą, gali sudaryti preliminariąją sutartį, atitinkančią Įstatymo 63 straipsnio nuostatas.

73ˡ. Perkančioji organizacija laimėjusio dalyvio pasiūlymą, sudarytą pirkimo sutartį ir pirkimo sutarties sąlygų pakeitimus, išskyrus informaciją, kurios atskleidimas prieštarautų teisės aktams arba teisėtiems tiekėjų komerciniams interesams arba trukdytų laisvai konkuruoti tarpusavyje, ne vėliau kaip per 10 dienų nuo pirkimo sutarties sudarymo ar jos sąlygų pakeitimo turi paskelbti Centrinėje viešųjų pirkimų informacinėje sistemoje. Šis reikalavimas netaikomas pirkimams, kai pirkimo sutartis sudaroma žodžiu, taip pat laimėjusio dalyvio pasiūlymo ar pirkimo sutarties dalims, kai nėra techninių galimybių tokiu būdu paskelbtos informacijos atgaminti ar perskaityti. Tokiu atveju perkančioji organizacija turi sudaryti galimybę susipažinti su nepaskelbtomis laimėjusio dalyvio pasiūlymo ar pirkimo sutarties dalimis.

### SUPAPRASTINTŲ PIRKIMŲ BŪDAI IR JŲ PASIRINKIMO SĄLYGOS

1. Pirkimai atliekami šiais būdais:
   1. supaprastinto atviro konkurso;
   2. supaprastinto riboto konkurso;
   3. supaprastintų skelbiamų derybų;
   4. supaprastinto konkurencinio dialogo;
   5. apklausos.
2. Pirkimas supaprastinto atviro, supaprastinto riboto konkurso, supaprastintų skelbiamų derybų būdu gali būti atliktas visais atvejais, tinkamai apie jį paskelbus, išskyrus šių Taisyklių 22 punkte numatytą atvejį, kai pirkimas vykdomas naudojantis CPO elektroniniu katalogu. Detalesnės šių pirkimų vykdymo sąlygos numatytos šiose Taisyklėse.
3. Supaprastinto konkurencinio dialogo būdu pirkimas gali būti atliekamas, kai CPVA dėl pirkimo objekto sudėtingumo negali apibrėžti pirkimo objekto techninės specifikacijos ir siekia atrinkti vieną ar kelis iš tiekėjų pateiktų sprendinių, taip pat kai negalima objektyviai apibrėžti pirkimo objekto teisinio statuso ar jo finansinės sandaros.
4. CPVA, atlikdama pirkimus taip pat gali taikyti elektronines procedūras – elektroninį aukcioną ir dinaminę pirkimų sistemą.
5. CPVA elektroninį aukcioną gali taikyti vykdydama supaprastinto atviro konkurso, supaprastinto riboto konkurso ir apklausos būdais. Elektroninis aukcionas taip pat gali būti taikomas atnaujinant varžymąsi tarp preliminariosios sutarties šalių, kai preliminarioji sutartis sudaryta su keliais tiekėjais, ar sudarant pirkimo sutartį pagal dinaminę pirkimo sistemą.
6. CPVA pirkimams atlikti gali taikyti dinaminę pirkimo sistemą pagal Įstatymo 64 straipsnio  
   1 – 4, 6 – 10 dalių nuostatas. Prieš pakviesdama teikėjus pateikti pasiūlymą dėl konkretaus pirkimo, CPVA skelbia supaprastintą skelbimą apie pirkimą dinaminėje sistemoje ir kviečia visus suinteresuotus dalyvius per nustatytą terminą, kuris negali būti trumpesnis negu 15 dienų nuo supaprastinto skelbimo apie pirkimą dinaminėje sistemoje išsiuntimo iš Viešųjų pirkimų tarnybos dienos“, mažos vertės pirkimų atveju – 3 darbo dienos nuo paskelbimo CVP IS dienos, pateikti orientacinį pasiūlymą pagal Įstatymo 64 straipsnio 4 dalies nuostatas. CPVA negali tęsti pirkimo procedūrų, kol ji nėra užbaigusi visų iki nustatyto termino pabaigos gautų orientacinių pasiūlymų vertinimo.

### SUPAPRASTINTAS ATVIRAS KONKURSAS

1. Vykdant supaprastintą atvirą konkursą, dalyvių skaičius neribojamas. Apie pirkimą skelbiama šiose Taisyklėse nustatyta tvarka.
2. Supaprastintame atvirame konkurse derybos tarp CPVA ir dalyvių yra draudžiamos.
3. Pasiūlymų pateikimo terminas negali būti trumpesnis negu Įstatymo 89 straipsnyje nustatytas terminas.

### SUPAPRASTINTAS RIBOTAS KONKURSAS

1. CPVA supaprastintą ribotą konkursą vykdo etapais:
   1. šiose Taisyklėse nustatyta tvarka skelbia apie supaprastintą pirkimą ir remdamasi paskelbtais kvalifikacijos kriterijais atrenka tuos kandidatus, kurie bus kviečiami pateikti pasiūlymus;
   2. vadovaudamasi pirkimo dokumentuose nustatytomis sąlygomis, nagrinėja, vertina ir palygina pakviestų dalyvių pateiktus pasiūlymus.
2. Supaprastintame ribotame konkurse derybos tarp CPVA ir tiekėjų draudžiamos.
3. Paraiškų dalyvauti pirkime pateikimo terminas negali būti trumpesnis kaip 7 darbo dienos nuo skelbimo apie supaprastintą pirkimą paskelbimo „Valstybės žinių“ priede „Informaciniai pranešimai“.
4. Pasiūlymų pateikimo terminas negali būti trumpesnis kaip 7 darbo dienos nuo kvietimų pateikti pasiūlymus išsiuntimo tiekėjams dienos.
5. CPVA skelbime apie supaprastintą pirkimą nustato, kiek mažiausiai kandidatų bus pakviesta pateikti pasiūlymus ir kokie yra kandidatų kvalifikacinės atrankos kriterijai ir tvarka. Kviečiamų kandidatų skaičius negali būti mažesnis kaip 5.
6. CPVA, nustatydama atrenkamų kandidatų skaičių, kvalifikacinės atrankos kriterijus ir tvarką, privalo laikytis šių reikalavimų:
   1. turi būti užtikrinta reali konkurencija, kvalifikacinės atrankos kriterijai turi būti aiškūs ir nediskriminuojantys;
   2. kvalifikacinės atrankos kriterijai turi būti nustatyti Įstatymo 34 – 37 straipsnių pagrindu.
7. Kvalifikacinė atranka turi būti atliekama tik iš tų kandidatų, kurie atitinka CPVA nustatytus minimalius kvalifikacijos reikalavimus.
8. Pateikti pasiūlymus turi būti pakviesta ne mažiau kandidatų, negu CPVA nustatytas mažiausias kviečiamų kandidatų skaičius. Jeigu minimalius kvalifikacijos reikalavimus atitinka mažiau kandidatų, negu nustatytas mažiausias kviečiamų kandidatų skaičius, CPVA pateikti pasiūlymus kviečia visus kandidatus, kurie atitinka keliamus minimalius kvalifikacijos reikalavimus.
9. Konkurso metu CPVA negali kviesti dalyvauti pirkime kitų, paraiškų nepateikusių tiekėjų arba kandidatų, kurie neatitinka minimalių kvalifikacijos reikalavimų.

### SUPAPRASTINTOS SKELBIAMOS DERYBOS

1. Vykdant supaprastintas skelbiamas derybas, apie supaprastintą pirkimą skelbiama šiose Taisyklėse nustatyta tvarka.
2. Supaprastintos skelbiamos derybos gali būti atliekamos ribojant ir neribojant dalyvių skaičiaus.
3. Kai ribojamas kandidatų skaičius, vykdoma kvalifikacinė atranka kaip nustatyta šių Taisyklių 83 punkte. Mažiausias skelbime apie supaprastintą pirkimą nurodomas kandidatų, kurie bus kviečiami derėtis, skaičius negali būti mažesnis kaip 3. Pateikti pasiūlymus turi būti pakviesta ne mažiau kandidatų, negu CPVA nustatytas mažiausias kviečiamų kandidatų skaičius. Jeigu minimalius kvalifikacijos reikalavimus atitinka mažiau kandidatų, negu nustatytas mažiausias kviečiamų kandidatų skaičius, CPVA pateikti pasiūlymus kviečia visus kandidatus, kurie atitinka keliamus minimalius kvalifikacijos reikalavimus. Pirkimo metu CPVA negali kviesti dalyvauti pirkime kitų, paraiškų nepateikusių tiekėjų arba kandidatų, kurie neatitinka minimalių kvalifikacijos reikalavimų.
4. Pirminių pasiūlymų, jei kandidatų skaičius neribojamas, ir paraiškų pateikimo, kai ribojamas kandidatų, kurie bus kviečiami derėtis, skaičius, terminas negali būti trumpesnis nei 7 darbo dienos nuo skelbimo apie pirkimą paskelbimo „Valstybės žinių“ priede „Informaciniai pranešimai“.
5. CPVA derybas vykdo tokiais etapais:
   1. tiekėjai prašomi pateikti pasiūlymus iki skelbime nurodyto termino pabaigos. Kai ribojamas kandidatų skaičius, pirminius pasiūlymus iki pirkimo dokumentuose nustatyto termino kviečiami pateikti kvalifikacinės atrankos metu atrinkti kandidatai;
   2. CPVA susipažįsta su pirminiais pasiūlymais ir minimalius kvalifikacijos reikalavimus atitinkančius dalyvius (kai vykdoma kvalifikacinė atranka – visus pirminius pasiūlymus pateikusius dalyvius) kviečia derėtis;
   3. su kiekvienu tiekėju atskirai deramasi dėl sutarties sąlygų, siekiant geriausio rezultato. Pabaigus derybas, dalyvių gali būti prašoma pateikti galutinius kainos pasiūlymus užklijuotuose vokuose. Šių vokų ar plėšimas ir kainos paskelbimas vyksta viešame posėdyje, kuriame turi teisę dalyvauti visi pasiūlymus pateikę tiekėjai ar jų atstovai;
   4. vadovaujantis pirkimo dokumentuose nustatyta pasiūlymų vertinimo tvarka ir kriterijais, pagal derybų rezultatus, užfiksuotus pasiūlymuose ir derybų protokoluose, nustatomas geriausias pasiūlymas.
6. Derybų metu turi būti laikomasi šių reikalavimų:
   1. tretiesiems asmenims CPVA negali atskleisti jokios iš tiekėjo gautos informacijos be jo sutikimo, taip pat tiekėjas negali būti informuojamas apie susitarimus, pasiektus su kitais tiekėjais;
   2. visiems suinteresuotiems dalyviams turi būti taikomi vienodi reikalavimai, suteikiamos vienodos galimybės ir pateikiama vienoda informacija; teikdama informaciją CPVA neturi diskriminuoti vienų tiekėjų kitų naudai;
   3. derybų eiga turi būti įforminta raštu. Derybų protokolą pasirašo derybose dalyvavę VPK nariai ir suinteresuoto dalyvio, su kuriuo derėtasi, įgaliotas atstovas. Jei derybos vykdomos laiškais ar elektroniniais laiškais, derybų eigos protokolas surašomas tais atvejais, kai derybų laiškai siunčiami nepasirašyti elektroniniu parašu. Protokole išdėstoma derybų eiga ir derybų metu pasiekti susitarimai.

### APKLAUSA

1. Apklausos būdu pirkimas gali būti atliekamas, kai pagal Įstatymą ir šiose Taisyklėse nustatytas sąlygas apie supaprastintą pirkimą neprivaloma skelbti. Apklausos būdu taip pat galima pirkti, kai yra atliekami mažos vertės pirkimai šiose Taisyklėse nustatyta tvarka.
2. Tiekėjus apklausia pirkimų organizatorius arba Komisija.
3. Apklausos metu gali būti deramasi dėl pasiūlymo sąlygų. CPVA pirkimo dokumentuose nurodo, ar bus deramasi arba kokiais atvejais bus deramasi, ir derėjimosi tvarką. Jeigu apklausos, vykdytos raštu, metu derėtasi, pabaigus derybas, dalyvių prašoma pateikti galutinius kainos bei techninių duomenų, kurie vertinami pagal ekonomiškai naudingiausio pasiūlymo vertinimo kriterijus, pasiūlymus užklijuotuose vokuose (išskyrus atvejus, kai pateikti pasiūlymą kviečiamas tik vienas tiekėjas).
4. Apklausos būdu (neskelbiant apie pirkimą) gali būti perkamos prekės, paslaugos ar darbai, kai:
   1. pirkimas, apie kurį buvo skelbta, neįvyko, nes nebuvo gauta paraiškų ar pasiūlymų;
   2. atliekant pirkimą, apie kurį buvo skelbta, visi gauti pasiūlymai neatitiko pirkimo dokumentų reikalavimų arba buvo pasiūlytos per didelės perkančiajai organizacijai nepriimtinos kainos, o pirkimo sąlygos iš esmės nekeičiamos ir į neskelbiamą pirkimą kviečiami visi pasiūlymus pateikę tiekėjai, atitinkantys perkančiosios organizacijos nustatytus minimalius kvalifikacijos reikalavimus;
   3. dėl įvykių, kurių perkančioji organizacija negalėjo iš anksto numatyti, būtina skubiai įsigyti reikalingų prekių, paslaugų ar darbų. Aplinkybės, kuriomis grindžiama ypatinga skuba, negali priklausyti nuo perkančiosios organizacijos;
   4. atliekami mažos vertės pirkimai perkančiosios organizacijos nustatytais atvejais;
   5. dėl techninių priežasčių, meninio kūrinio sukūrimo arba įsigijimo ar dėl objektyvių aplinkybių, patentų, kitų intelektinės nuosavybės teisių ar kitų išimtinių teisių apsaugos tik konkretus tiekėjas gali patiekti reikalingas prekes, pateikti paslaugas ar atlikti darbus ir kai nėra jokios kitos alternatyvos;
5. Apklausos būdu (neskelbiant apie pirkimą) gali būti perkamos prekės ir paslaugos:
   1. kai perkančioji organizacija pagal ankstesnę sutartį iš tam tikro tiekėjo pirko prekių arba paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes perkančiajai organizacijai įsigijus skirtingų techninių charakteristikų prekių ar paslaugų, ji negalėtų naudotis anksčiau pirktomis prekėmis ar paslaugomis ar patirtų didelių nuostolių. Jeigu papildomai perkamų prekių ar paslaugų kaina viršija 30 procentų ankstesnės pirkimų kainos, turi būti atliekama ekspertizė dėl papildomai perkamų prekių ar paslaugų techninių charakteristikų suderinamumo;
   2. prekių ir paslaugų, skirtų Lietuvos Respublikos diplomatinėms atstovybėms, konsulinėms įstaigoms užsienyje ir Lietuvos Respublikos atstovybėms prie tarptautinių organizacijų, kariniams atstovams ir specialiesiems atašė, pirkimams užsienyje;
   3. prekės ir paslaugos yra perkamos naudojant reprezentacinėms išlaidoms skirtas lėšas.
6. Apklausos būdu (neskelbiant apie pirkimą) taip pat gali būti perkamos prekės, kai:
   1. perkamos prekės gaminamos tik mokslo, eksperimentavimo, studijų ar techninio tobulinimo tikslais, nesiekiant gauti pelno arba padengti mokslo ar tobulinimo išlaidų;
   2. prekių biržoje perkamos kotiruojamos prekės;
   3. perkami muziejų eksponatai, archyvų ir bibliotekų dokumentai, prenumeruojami laikraščiai ir žurnalai;
   4. ypač palankiomis sąlygomis perkama iš bankrutuojančių, likviduojamų ar restruktūrizuojamų ūkio subjektų;
   5. prekės perkamos iš valstybės rezervo.
7. Apklausos būdu (neskelbiant apie pirkimą) taip pat gali būti perkamos paslaugos, kai:
   1. perkamos licencijos naudotis bibliotekiniais dokumentais ar duomenų (informacinėmis) bazėmis;
   2. perkamos teisėjų, prokurorų, profesinės karo tarnybos karių, perkančiosios organizacijos valstybės tarnautojų ir (ar) pagal darbo sutartį dirbančių darbuotojų mokymo paslaugos;
   3. perkamos literatūros, mokslo ir meno kūrinių autorių, atlikėjų ar jų kolektyvo paslaugos, taip pat mokslo, kultūros ir meno sričių projektų vertinimo ir pretendentų gauti teisės aktų nustatyta tvarka įsteigtas premijas veiklos šiose srityse vertinimo paslaugos;
   4. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;
   5. perkamos mokslo ir studijų institucijų veiklos išorinio vertinimo, mokslo, studijų programų, meninės veiklos, taip pat šių institucijų paraiškų, dokumentų, reikalingų leidimui vykdyti studijas ir su studijomis susijusią veiklą gauti, ekspertinio vertinimo paslaugos.
8. Apklausos būdu (neskelbiant apie pirkimą) taip pat gali būti perkamos paslaugos ir darbai, kai:
   1. dėl aplinkybių, kurių nebuvo galima numatyti, paaiškėja, kad reikia papildomų darbų arba paslaugų, neįrašytų į sudarytą pirkimo sutartį, tačiau be kurių negalima užbaigti sutarties vykdymo. Tokia pirkimo sutartis gali būti sudaroma tik su tuo tiekėju, su kuriuo buvo sudaryta pradinė pirkimo sutartis, o jos ir visų kitų papildomai sudarytų pirkimo sutarčių kaina neturi viršyti 30 procentų pradinės pirkimo sutarties kainos;
   2. perkant iš esamo tiekėjo naujas paslaugas ar darbus, tokius pat, kokie buvo pirkti pagal ankstesnę pirkimo sutartį, su sąlyga, kad ankstesnioji sutartis buvo sudaryta skelbiant apie pirkimą ir kurį skelbiant buvo atsižvelgta į tokių papildomų pirkimų vertę, galimybė pirkti papildomai buvo nurodyta pirkimo skelbime, o visi minimi pirkimai skirti tam pačiam projektui vykdyti. Papildomų pirkimų metu sudaromų pirkimo sutarčių trukmė negali būti ilgesnė kaip 3 metai skaičiuojant nuo pradinės pirkimo sutarties sudarymo momento.
9. Atlikdama supaprastintą neskelbiamą pirkimą apklausos būdu ir priėmusi sprendimą sudaryti sutartį, CPVA Įstatymo 86 straipsnyje nustatyta tvarka gali paskelbti informacinį pranešimą, o kai atliekamas Įstatymo 2 priedėlio B paslaugų sąraše nurodytų paslaugų pirkimas ir kai pirkimo vertė yra ne mažesnė, negu nustatyta tarptautinio pirkimo vertės riba, – pranešimą dėl savanoriško *ex ante* skaidrumo.
10. Kai apklausa atliekama po pirkimo, apie kurį buvo skelbta, tačiau visi gauti pasiūlymai neatitiko pirkimo dokumentų reikalavimų arba buvo pasiūlytos per didelės CPVA nepriimtinos kainos, pirkimo sąlygų iš esmės nekeičiant, pirkime dalyvauti kviečiami visi pasiūlymus pateikę tiekėjai, atitinkantys CPVA nustatytus minimalius kvalifikacijos reikalavimus. Apklausos vykdymo metu pirkimo dokumentų sąlygos negali būti keičiamos.
11. Vykdant supaprastintą pirkimą apklausos būdu, kreipiamasi į tiekėjus, prašant pateikti pasiūlymus pagal CPVA keliamus reikalavimus. Kai apklausa vykdoma po supaprastinto atviro, supaprastinto riboto konkurso ar supaprastintų skelbiamų derybų, atmetus visus pasiūlymus, į tiekėjus, atitinkančius minimalius kvalifikacijos reikalavimus, kreipiamasi pateikti patvirtinimą apie sutikimą dalyvauti pirkime.
12. CPVA, prašydama pateikti pasiūlymus, privalo kreiptis į 3 ar daugiau tiekėjų, išskyrus šių Taisyklių 137 punkte numatytus atvejus.
13. Jei apklausos metu numatoma vykdyti elektroninį aukcioną, apie tai tiekėjams pranešama pirkimo dokumentuose.

**XV. ELEKTRONINIS AUKCIONAS**

1. Elektroninis aukcionas vykdomas tik elektroninėmis priemonėmis. Elektroninį aukcioną CPVA gali vykdyti CVP IS priemonėmis arba kitomis elektroninėmis priemonėmis, jeigu jos atitinka Įstatymo 17 straipsnyje nustatytus reikalavimus.
2. Elektroniniam aukcionui pateikti pasiūlymai vertinami remiantis:
   1. tik kaina, kai pasiūlymų vertinimo kriterijus yra mažiausia kaina;
   2. arba kaina ir (ar) naujomis pasiūlymo kriterijų reikšmėmis, nurodytomis pirkimo dokumentuose, kai pirkimo sutartis sudaroma su ekonomiškai naudingiausią pasiūlymą pateikusiu tiekėju.
3. CPVA, nusprendusi taikyti elektroninį aukcioną, tai nurodo skelbime apie pirkimą. Skelbime, be kita ko (*inter alia*), nurodoma ši informacija:
   1. pasiūlymo vertinimo kriterijų reikšmės, jei jas galima išmatuoti ir išreikšti skaičiais arba procentais;
   2. pasiūlymo verčių, kurios gali būti pateiktos, ribos, susijusios su pirkimo objekto specifikacijomis;
   3. informacija, kuri bus pateikiama elektroninio aukciono dalyviams, ir, jei reikia, kada su ja bus galima susipažinti;
   4. atitinkama informacija apie elektroninio aukciono eigą;
   5. sąlygos, kuriomis dalyviai galės teikti savo pasiūlymus, jei reikia, nurodomas mažiausias skirtumas tarp pasiūlymų;
   6. atitinkama informacija apie naudojamą elektroninę įrangą, suderinimą ir ryšio technines specifikacijas.
4. CPVA, prieš pradėdama elektroninį aukcioną:
   1. atlieka pradinį išsamų pasiūlymų vertinimą pagal mažiausios kainos ar ekonomiškai naudingiausio pasiūlymo vertinimo kriterijų ir nurodytą kiekvieno jų reikšmingumą;
   2. kviečia elektroninėmis priemonėmis vienu metu visus dalyvius, kurie yra pateikę priimtinus pasiūlymus, pateikti naujas kainas ir (arba) naujas reikšmes. Kvietime nurodoma visa svarbi informacija, kaip dalyviui prisijungti prie elektroninės įrangos, ir elektroninio aukciono pradžios data ir laikas. Elektroninis aukcionas gali būti vykdomas keliais vienas po kito einančiais etapais. Elektroninis aukcionas negali prasidėti anksčiau kaip po 2 darbo dienų nuo tos dienos, kurią buvo išsiųsti kvietimai.
5. Kai pasiūlymas vertinamas pagal ekonomiškai naudingiausio pasiūlymo kriterijų, kartu su kvietimu pateikiami atitinkamo dalyvio išsamaus pasiūlymo savybių vertinimo reikšmių rezultatai. Kvietime taip pat nurodoma matematinė formulė, kuri bus taikoma naujų pasiūlymų eiliškumui automatiniu būdu nustatyti. Formulę sudarant turi būti atsižvelgta į visų nustatytų pasiūlymų savybių vertinimo pagal konkrečia verte išreikštą kriterijų reikšmingumą, nurodytą skelbime apie pirkimą ar kituose pirkimo dokumentuose. Jei leidžiami alternatyvūs pasiūlymai, kiekvienam pasiūlymui nurodoma atskira formulė.
6. Kiekviename elektroninio aukciono etape CPVA vienu metu visiems dalyviams praneša informaciją, kurios turi pakakti, kad jie bet kuriuo metu galėtų nustatyti savo vietą pasiūlymų eilėje. Ji taip pat gali suteikti ir kitokią informaciją apie pateiktas kainas ir vertes, jei tai yra nurodyta pirkimo dokumentuose. CPVA taip pat bet kuriuo metu gali paskelbti dalyvių skaičių tame aukciono etape, tačiau ji negali atskleisti informacijos, leidžiančios atpažinti elektroninio aukciono dalyvį bet kuriame elektroninio aukciono etape.
7. CPVA uždaro elektroninį aukcioną vienu ar keliais būdais:
   1. kvietime dalyvauti aukcione iš anksto nurodo nustatytą aukciono uždarymo datą ir laiką;
   2. kai nebegauna naujų kainų arba naujų reikšmių, kurios atitiktų CPVA nustatytus reikalavimus dėl mažiausio skirtumo tarp teikiamų pasiūlymų. Šiuo atveju CPVA kvietime dalyvauti aukcione nurodo laiką, kuris turi praeiti nuo paskutinio pasiūlymo pateikimo iki elektroninio aukciono pabaigos;
   3. kai baigiami visi kvietime dalyvauti nurodyti aukciono etapai. CPVA nusprendus, kad elektroninis aukcionas bus baigiamas pagal šį punktą ar kartu derinant su Taisyklių 164.2 punkto sąlyga, kvietime dalyvauti aukcione pateikiamas kiekvieno aukciono etapo laiko grafikas.
8. CPVA, uždariusi elektroninį aukcioną, remdamasi elektroninio aukciono rezultatais nustato laimėtoją, su kuriuo bus sudaryta pirkimo sutartis.
9. CPVA privalo deramai naudotis elektroniniu aukcionu ir jo netaikyti, turėdama tikslą užkirsti kelią konkurencijai, ją apriboti ar iškreipti arba pakeisti skelbime apie pirkimą ir kituose pirkimo dokumentuose nurodytas pirkimo objektas.

### SUPAPRASTINTAS KONKURENCINIS DIALOGAS

1. Pirkimą supaprastinto konkurencinio dialogo būdu atlieka VPK, kuri atlikdama pirkimą supaprastinto konkurencinio dialogo būdu:
   1. šiose Taisyklėse nustatyta tvarka skelbia apie supaprastintą pirkimą, skelbime apie supaprastintą pirkimą ir (arba) aprašomajame dokumente nurodydama CPVA poreikius ir reikalavimus;
   2. remdamasi paskelbtais kvalifikacijos kriterijais ir šių Taisyklių nustatyta tvarka atrenka kandidatus ir kviečia juos pradėti supaprastintą konkurencinį dialogą. Kandidatams, kurie nekviečiami dalyvauti dialoge, pranešama apie atrankos rezultatus;
   3. pradeda ir tęsia dialogą tol, kol gali nustatyti CPVA poreikius atitinkantį vieną ar kelis sprendimus;
   4. baigusi dialogą, apie tai praneša dalyvavusiems tiekėjams ir prašo pateikti galutinius pasiūlymus tų tiekėjų, kurių sprendiniai atitiko CPVA poreikius, tiekėjams, kurie nekviečiami pateikti pasiūlymo, pranešama, kokių tiekėjų sprendiniai pasirinkti, nurodomos esminės jų pasirinkimo priežastys;
   5. įvertina pateiktus pasiūlymus pagal kriterijus, nurodytus skelbime apie supaprastintą pirkimą ar aprašomajame dokumente, ir pasirenka ekonomiškai naudingiausią pasiūlymą.
2. Vykdant pirkimą supaprastinto konkurencinio dialogo būdu ribojamas kandidatų, kurie bus pakviesti dialogo, skaičius. CPVA skelbime apie supaprastintą pirkimą nurodo mažiausią kviečiamų dialogo kandidatų skaičių, kuris negali būti mažesnis kaip 3 kandidatai, ir, jei reikia, didžiausią jų skaičių. Jeigu minimalius kvalifikacijos reikalavimus atitinka mažiau kandidatų, negu nustatytas mažiausias kviečiamų kandidatų skaičius, CPVA kviečia dialogo visus kandidatus, kurie atitinka keliamus minimalius kvalifikacijos reikalavimus. Pirkimo metu CPVA negali kviesti dalyvauti pirkime kitų, paraiškų nepateikusių tiekėjų arba kandidatų, kurie neatitinka minimalių kvalifikacijos reikalavimų.
3. Vykdant pirkimą supaprastinto konkurencinio dialogo būdu gali būti nustatomos viena po kitos einančios pakopos, kad butų galima, remiantis skelbime apie supaprastintą pirkimą ar aprašomajame dokumente nurodytais kriterijais, laipsniškai mažinti konkurencinio dialogo metu aptariamų sprendinių skaičių. Skelbime apie supaprastintą pirkimą turi būti nurodyta, ar bus pasinaudota šia galimybe.
4. Vykdant pirkimą supaprastinto konkurencinio dialogo būdu turi būti laikomasi šių sąlygų:
   1. pasiūlymai vertinami taikant tik ekonomiškai naudingiausio pasiūlymo vertinimo kriterijų;
   2. esminiai skelbime apie supaprastintą pirkimą arba aprašomajame dokumente pateikti elementai negali būti keičiami;
   3. atrinkti kandidatai dalyvauti dialoge kviečiami raštu ir vienu metu;
   4. dialogas vedamas su kiekvienu tiekėju atskirai. Tretiesiems asmenims negali būti atskleista jokia dialogo metu iš tiekėjo gauta informacija be šio sutikimo, taip pat tiekėjas negali būti informuojamas apie susitarimus, pasiektus su kitais tiekėjais. Dialogo metu visiems dalyviams turi būti taikomi vienodi reikalavimai, suteikiamos vienodos galimybės ir pateikiama vienoda informacija. Dialogo eiga turi būti protokoluojama. Dialogo protokolą turi pasirašyti VPK pirmininkas ir dalyvio, su kuriuo vestas dialogas, įgaliotas atstovas;
   5. galutiniai pasiūlymai turi būti rengiami kiekvieno iš tiekėjų, kurie kviečiami pateikti pasiūlymus, dialogo metu pateiktų ir patikslintų sprendinių pagrindu. Galutiniai pasiūlymai turi apimti visus būtinus ir pirkimui atlikti reikalingus elementus. CPVA dalyvių gali prašyti galutinius pasiūlymus paaiškinti, patikslinti ir smulkiai apibūdinti, tačiau toks paaiškinimas, patikslinimas, smulkus apibūdinimas arba papildoma informacija negali pakeisti pasiūlymo esmės arba dalyvavimo dialoge reikalavimų, iškreipti ar apriboti konkurencijos ir diskriminuoti tiekėjų;
   6. CPVA gali prašyti ekonomiškai naudingiausią pasiūlymą pateikusio tiekėjo paaiškinti pasiūlymo aspektus arba patvirtinti pasiūlyme pateiktus įsipareigojimus su sąlyga, kad dėl to nebus pakeisti esminiai pasiūlymo ar kvietimo pateikti pasiūlymą reikalavimai ir tai nesukels pavojaus iškreipti konkurenciją ar neturės įtakos diskriminacijai atsirasti;
   7. paraiškų dalyvauti supaprastintame konkurenciniame dialoge pateikimo terminas negali būti trumpesnis kaip 7 darbo dienos nuo skelbimo apie pirkimą paskelbimo „Valstybės žinių“ priede „Informaciniai pranešimai“.
5. CPVA konkurencinio dialogo dalyviams gali nustatyti prizus ir pinigines išmokas.

### MAŽOS VERTĖS PIRKIMŲ YPATUMAI

1. Mažos vertės pirkimai gali būti atliekami visais šiose Taisyklėse nustatytais supaprastintų pirkimų būdais, atsižvelgiant į šių būdų pasirinkimo sąlygas.
2. Atliekant mažos vertės pirkimus apie kiekvieną pirkimą, kurį atlieka VPK šių Taisyklių 17 punkte numatytais atvejais, yra skelbiama CVP IS. Skelbime (arba kartu su skelbimu pateiktuose pirkimo dokumentuose) pateikiamos su mažos vertės pirkimu susijusios pirkimo sąlygos. Nustatant pasiūlymų pateikimo terminą, atsižvelgiama į tai, ar CVP IS arba CPVA interneto svetainėje yra paskelbtos ir laisvai prieinamos visos pirkimo sąlygos, ar tiekėjų prašoma pateikti informaciją apie kvalifikaciją, kokio sudėtingumo yra pirkimo objektas ir kitas aplinkybes.
3. CPVA mažos vertės pirkimus vykdo pirkimo organizatorius arba pirkimo Komisija.
4. Bendravimas su tiekėjais gali vykti žodžiu arba raštu. Kai su tiekėju ar tiekėjais yra bendraujama asmeniškai žodžiu, telefonu ar pasinaudojama tiekėjų viešai pateikta informacija, laikoma, kad į tiekėjus kreipiamasi žodžiu.
5. Pasiūlymai bei klausimai ir paaiškinimai dėl pirkimo sąlygų pateikiami tokia forma, kokia vykdomas pirkimas, t. y. į žodinius klausimus atsakoma žodžiu, o į rašytinius – raštu. Jeigu tiekėjas pageidauja, savo žodinį pasiūlymą jis gali patvirtinti ir raštu.
6. Žodžiu gali būti bendraujama (kreipiamasi į tiekėjus, pateikiami pasiūlymai), kai pirkimas vykdomas apklausos būdu ir:
   1. pirkimų sutarties vertė neviršija 3 000 eurų (be PVM);
   2. dėl įvykių, kurių CPVA negalėjo iš anksto numatyti, būtina skubiai įsigyti reikalingų prekių, paslaugų ar darbų, o vykdant apklausą raštu prekių, paslaugų ar darbų nepavyktų įsigyti laiku;
   3. perkamos CPVA darbuotojų mokymo paslaugos šių Taisyklių 137.11 punkte nustatytu atveju, neatsižvelgiant į sutarties vertę. Šis punktas gali būti taikomas ir pirkimams, numatytiems 104.2 punkte.
7. Raštu pasiūlymus gali būti prašoma pateikti faksu, elektroniniu paštu, CVP IS priemonėmis ar vokuose.
8. Pasiūlymus prašant pateikti vokuose (elektroninėmis priemonėmis – užkoduotus (užšifruotus), į vokų atplėšimo procedūrą kviečiami pasiūlymus pateikę tiekėjai ar jų įgalioti atstovai. Vokų atplėšimo metu skelbiama tiekėjų pasiūlyta kaina, jei vertinama ekonomiškai naudingiausio pasiūlymo vertinimo kriterijumi – vertinamos techninės pasiūlymų charakteristikos.
9. CPVA, atsižvelgdama į pirkimo objektą bei kitas aplinkybes, mažos vertės pirkimų atveju, pirkimo sąlygose pateikia pasiūlymams parengti reikalingą informaciją: pasiūlymų rengimo ir įforminimo reikalavimus, pirkimo objekto apibūdinimą, kvalifikacijos reikalavimus ir juos įrodančius dokumentus (jei kvalifikacijos reikalavimai nustatomi), informaciją, apie pasiūlymų vertinimą, apie pagrindines pirkimo sutarties sąlygas: prekių pateikimo, paslaugų ar darbų atlikimo terminus, kainodaros taisykles, atsiskaitymo tvarką, pirkimo sutarties įvykdymo užtikrinimo reikalavimus (jei keliami), jei reikalinga – kitas sąlygas. Tiekėjams turi būti suteiktos galimybės kreiptis dėl pirkimo sąlygų paaiškinimų.
10. CPVA turi nustatyti pakankamą terminą kreiptis dėl pirkimo sąlygų paaiškinimo ir užtikrinti, kad paaiškinimai būtų išsiųsti visiems pirkimo sąlygas gavusiems tiekėjams.
11. Visai kitais atvejais, išskyrus Taisyklių 130 punktą, į tiekėjus būtina kreiptis raštu. Pasirenkant tiekėjus apklausai, pirkimo organizatorius arba VPK privalo įgyvendinti Įstatymo 87 straipsnio reikalavimus. Kreipiamasi į ne mažiau kaip tris tiekėjus ir pateikiama ši informacija:
    1. pageidaujamos pirkimo objekto savybės ir svarbiausios pirkimo sutarties sąlygos;
    2. minimalūs kvalifikacijos reikalavimai tiekėjams, jei tiekėjo kvalifikacija bus tikrinama;
    3. kokią informaciją turi nurodyti siūlantis savo prekes, paslaugas ar darbus tiekėjas, kokia forma (rašytine ar žodine);
    4. pasiūlymų pateikimo terminas, pasiūlymų vertinimo kriterijus;

135.5. kita Pirkimo organizatorių / Komisijos nuomone svarbi informacija.

1. Šių Taisyklių nustatyta tvarka, vykdant mažos vertės pirkimus ir apklausiant tiekėjus raštu, pirkimai gali būti vykdomi netikrinant tiekėjų kvalifikacijos bei nesivadovaujant Įstatymo 25 straipsnyje nustatytais reikalavimais, tačiau bet kuriuo atveju būtina užtikrinti Įstatymo 3 straipsnyje nurodytų principų laikymąsi.
2. Apklausti vieną tiekėją galima, jeigu:
   1. pirkimas, apie kurį buvo skelbta neįvyko, nes nebuvo gauta pasiūlymų ar paraiškų, arba vykdant apklausą nebuvo gautas nei vienas pasiūlymas;
   2. kai dėl techninių, meninių priežasčių ar dėl objektyvių aplinkybių tik konkretus tiekėjas gali patiekti reikalingas prekes, pateikti paslaugas ar atlikti darbus (pvz., perkamos meninio, mokslinio pobūdžio paslaugos ir pan.);
   3. pirkimą būtina atlikti skubiai, jeigu ypatinga skuba nepriklauso nuo perkančiosios organizacijos;
   4. už prekes atsiskaitoma pagal valstybės įgaliotų institucijų patvirtintus tarifus (pvz.: šaltas vanduo, dujos ir pan.);
   5. CPVA pagal ankstesnę sutartį iš tam tikro tiekėjo pirko prekių, paslaugų arba darbų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis ar atliktais darbais, ir jeigu ankstesnieji pirkimai buvo efektyvūs, iš esmės nesikeičia prekių, paslaugų ar darbų įkainiai ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, CPVA įsigijus skirtingų techninių charakteristikų prekių ar paslaugų, ar darbus atliktų kitas rangovas, nei parengęs pirminį techninį darbo projektą, ji negalėtų naudotis anksčiau pirktomis prekėmis ar paslaugomis ar patirtų didelių nuostolių. Jeigu papildomai perkamų prekių ar paslaugų kaina viršija 30 procentų ankstesnės pirkimų kainos, turi būti atliekama ekspertizė dėl papildomai perkamų prekių ar paslaugų techninių charakteristikų suderinamumo;
   6. perkant iš esamo tiekėjo naujas paslaugas ar darbus, tokius pat, kokie buvo pirkti pagal ankstesnę pirkimo sutartį, su sąlyga, kad ankstesnioji sutartis buvo sudaryta skelbiant apie pirkimą ir kurį skelbiant buvo atsižvelgta į tokių papildomų pirkimų vertę, galimybė pirkti papildomai buvo nurodyta pirkimo skelbime, o visi minimi pirkimai skirti tam pačiam projektui vykdyti. Papildomų pirkimų metu sudaromų pirkimo sutarčių trukmė negali būti ilgesnė kaip 3 metai skaičiuojant nuo pradinės pirkimo sutarties sudarymo momento;
   7. dėl aplinkybių, kurių nebuvo galima numatyti, paaiškėja, kad reikia papildomų darbų arba paslaugų, neįrašytų į sudarytą pirkimo sutartį, tačiau be kurių negalima užbaigti sutarties vykdymo. Tokia pirkimo sutartis gali būti sudaroma tik su tuo tiekėju, su kuriuo buvo sudaryta pradinė pirkimo sutartis, o jos ir visų kitų papildomai sudarytų pirkimo sutarčių kaina neturi viršyti 30 procentų pradinės pirkimo sutarties kainos;
   8. prenumeruojami laikraščiai, dienraščiai, periodiniai leidiniai ar žurnalai;
   9. perkamos svečių maitinimo paslaugos;
   10. perkami meno kūriniai, dovanos ir suvenyrai;
   11. perkamos mokymo paslaugos, kai apie konkrečius mokymus yra skelbiama viešai ir/arba kai nėra daugiau tiekėjų, teikiančių mokymo paslaugas reikalingomis temomis ir terminais; šis punktas gali būti taikomas ir pirkimams, numatytiems 104.2 punkte.
   12. perkamos apgyvendinimo paslaugos, kai renginio organizatorius renginio programoje pasiūlo kelis apgyvendinimo variantus, arba kai renginio organizatorius siūlo itin palankiomis sąlygomis rezervuoti apgyvendinimą tame pačiame viešbutyje, kuriame vyks renginys;
   13. perkamos skelbimų ir informacinių pranešimų spaudoje ir/arba internete paskelbimo paslaugos, išskyrus darbo skelbimus;
   14. sutarties vertė perkant prekes ar paslaugas neviršija 1 000 eurų su PVM, darbus – 1 500 eurų su PVM. Tokių pirkimų metu sudaromų prekių ar paslaugų to paties tipo sutarčių bei darbų, skirtų tam pačiam objektui, sutarčių bendra vertė negali viršyti 50 000 su PVM litų per finansinius metus;
   15. prekės ir paslaugos yra perkamos naudojant reprezentacinėms išlaidoms skirtas lėšas;
   16. esant kitoms, objektyviai pateisinamoms aplinkybėms, dėl kurių neįmanoma apklausti daugiau nei vieną tiekėją. Šios aplinkybės privalo būti nurodytos supaprastintų pirkimų žurnale.

### SUPAPRASTINTŲ PIRKIMŲ DOKUMENTAVIMAS IR ATASKAITŲ PATEIKIMAS

1. Kiekvienas atliktas supaprastintas pirkimas (išskyrus atliekamus pagal įgaliojimą) registruojamas supaprastintų pirkimų žurnale (toliau – Žurnalas). Žurnale turi būti šie rekvizitai: supaprastinto pirkimo pavadinimas, prekių, paslaugų ar darbų kodai pagal BVPŽ, pirkimo sutarties numeris ir sudarymo data bei pirkimo sutarties trukmė (pildoma, kai sudaryta pirkimo sutartis), tiekėjo pavadinimas, Įstatymo straipsnis, dalis, punktas, kuriuo vadovaujantis atliktas supaprastintas pirkimas, Taisyklių punktas (papunktis), kuriuo vadovaujantis atliekama apklausa, priežastys, kodėl nesudaryta pirkinio sutartis (pildoma, kai nesudaryta pirkimo sutartis), jei reikia – kita su pirkimu susijusi informacija.
2. Kai pirkimą vykdo VPK, kiekvienas jos sprendimas protokoluojamas. Kai pirkimą vykdo Pirkimo organizatorius, pildoma tiekėjų apklausos pažyma pagal formą, nustatytą Viešųjų pirkimų vykdymo CPVA poreikiams procedūroje, išskyrus atvejus, kai planuojamo pirkimo vertė perkant prekes ar paslaugas neviršija 1 000 eurų su PVM, darbus – 1 500 eurų su PVM, arba perkamos mokymo paslaugos.
3. Pirkimo sutartys, paraiškos, pasiūlymai, pirkimo dokumentai, paraiškų ir pasiūlymų nagrinėjimo bei vertinimo dokumentai, kiti su pirkimu susiję dokumentai, nepaisant jų pateikimo būdo, formos ir laikmenos, saugomi Lietuvos Respublikos dokumentų ir archyvų įstatymo nustatyta tvarka, tačiau ne mažiau kaip 4 metus nuo pirkimo pabaigos.
4. CPVA už kiekvieną supaprastintą pirkimą, įskaitant ir supaprastintą pirkimą, kurio metu sudaroma preliminarioji sutartis ar taikoma dinaminė pirkimo sistema, kai perkamos šio įstatymo 2 priedėlio B paslaugų sąraše nurodytos paslaugos, privalo raštu pateikti pirkimo procedūrų ataskaitą Viešųjų pirkimų tarnybai pagal jos nustatytas formas ir reikalavimus. Ši ataskaita neteikiama, kai: supaprastintas pirkimas yra atliekamas pagal sudarytą preliminariąją sutartį, atliekamas mažos vertės pirkimas.
5. CPVA privalo VPT ne vėliau kaip per Įstatymo 19 straipsnyje nustatytą terminą, pagal VPT nustatytas formas ir reikalavimus pateikti visų per finansinius metus atliktų pirkimų ataskaitą:
   1. kai pagal preliminariąsias sutartis sudaromos pagrindinės pirkimo sutartys;
   2. supaprastintų pirkimų, atliktų pagal Įstatymo 91 straipsnio reikalavimus;
   3. mažos vertės pirkimų;
   4. Įstatymo 85 straipsnio 6 dalyje nurodytų supaprastintų pirkimų.

### INFORMACIJOS APIE SUPAPRASTINTUS PIRKIMUS TEIKIMAS

1. CPVA nedelsiant, ne vėliau kaip per 5 darbo dienas nuo sprendimo priėmimo, pasiūlymus pateikusius tiekėjus raštu informuoja apie:
   1. priimtą sprendimą dėl sudarytos pasiūlymų eilės ir laimėjusio pasiūlymo;
   2. pirkimo nutraukimą.

Šis punktas netaikomas, kai supaprastintas pirkimas atliekamas apklausos būdu žodžiu.

1. Susipažinti su informacija, susijusia su pasiūlymų nagrinėjimu, aiškinimu, vertinimu ir palyginimu, gali tiktai VPK nariai ir CPVA pakviesti ekspertai, CPVA vadovas, jo įgalioti asmenys. Ši informacija teikiama VPT, kitiems asmenims ir institucijoms, turinčioms tokią teisę pagal Lietuvos Respublikos įstatymus, taip pat Lietuvos Respublikos Vyriausybės nutarimu įgaliotiems Europos Sąjungos finansinę paramą administruojantiems viešiesiems juridiniams asmenims.
2. CPVA, VPK, jos nariai ar ekspertai ir kiti asmenys negali tretiesiems asmenims atskleisti CPVA pateiktos tiekėjo informacijos, kurios konfidencialumą nurodė tiekėjas.

### GINČŲ NAGRINĖJIMAS

1. Ginčų nagrinėjimą reglamentuoja Įstatymo V skyrius.

### PRIEDAI

1. Taisyklių priedai:
   1. 1 priedas. Viešojo pirkimo komisijos darbo reglamentas.
   2. 2 priedas. Viešojo pirkimo komisijos nario nešališkumo, nepriekaištingos reputacijos deklaracija ir konfidencialumo pasižadėjimas.
   3. 3 priedas. Minimalių kvalifikacinių reikalavimų atitikties deklaracija.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  | Viešosios įstaigos Centrinės projektų valdymo agentūros  supaprastintų viešųjų pirkimų taisyklių  1 priedas |

**VIEŠOJO PIRKIMO KOMISIJOS DARBO REGLAMENTAS**

1. **BENDROSIOS NUOSTATOS**
2. Šis reglamentas nustato viešosios įstaigos Centrinės projektų valdymo agentūros (toliau – CPVA) viešųjų pirkimų komisijos (toliau – komisija) funkcijas ir darbo tvarką.
3. Komisija savo veikloje vadovaujasi Lietuvos Respublikos įstatymais ir kitais teisės aktais, šiuo darbo reglamentu.
4. **KOMISIJOS FUNKCIJOS**
5. Komisija, organizuodama pirkimus CPVA vidiniams poreikiams ir juos atlikdama:
   1. Parengia techninę specifikaciją ir tvirtina pirkimo sąlygas bei nustatyta tvarka pateikia juos tiekėjams;
   2. parenka prekių, paslaugų ar darbų pirkimo būdą;
   3. nustato galutinius paraiškų ir pasiūlymų pateikimo terminus;
   4. teikia tiekėjams pirkimo sąlygų paaiškinimus ir patikslinimus;
   5. atplėšia vokus su pasiūlymais;
   6. tikrina tiekėjų kvalifikacinius duomenis, priima dėl jų sprendimus;
   7. nagrinėja, vertina, palygina pateiktus pasiūlymus;
   8. nagrinėja tiekėjų pateiktas pretenzijas ir į jas atsako;
   9. rengia susitikimus su pasiūlymus pateikusiais tiekėjais;
   10. nustato pasiūlymų eilę, sutarties sudarymo atidėjimo terminą, priima sprendimą dėl laimėjusio pasiūlymo;
   11. parengia ir suderina viešojo pirkimo – pardavimo sutarties projektą su geriausią pasiūlymą pateikusiu tiekėju, jei sutarties projektas nebuvo parengtas ir pridėtas prie pirkimo dokumentų;
   12. teikia vadovybei sprendimą pasirašyti sutartį dėl prekių tiekimo ir (arba) paslaugų teikimo, ir (arba) darbų atlikimo su geriausią pasiūlymą pateikusiu tiekėju, o sudarant preliminariąsias sutartis – su tiekėjais, kurie pripažinti laimėjusiais;
   13. atlieka kitus veiksmus, numatytus teisės aktuose, reglamentuojančiuose viešuosius pirkimus, reikalingus viešajam pirkimui organizuoti ir vykdyti.
6. **KOMISIJOS TEISĖS**
7. Komisija, vykdydama jai pavestas funkcijas, turi teisę:
   1. gauti iš komisiją sudariusios organizacijos informaciją apie reikalingų nupirkti prekių ir (arba) paslaugų, ir (arba) darbų turinį, lėšų, skirtų konkrečių prekių ir (arba) paslaugų, ir (arba) darbų pirkimui, sumą, pageidaujamą pirkimo atlikimo terminą bei kitą informaciją, reikalingą techninei specifikacijai parengti, pirkimams organizuoti ir vykdyti;
   2. prašyti, kad tiekėjai paaiškintų pasiūlymus;
   3. susipažinti su informacija, susijusia su konkurso pasiūlymų nagrinėjimu, aiškinimu, vertinimu ir palyginimu;
   4. Komisija turi ir kitų teisių, numatytų Lietuvos Respublikos Viešųjų pirkimų įstatyme ar suteikti komisiją sudariusios organizacijos užduotims vykdyti.
8. **KOMISIJOS PAREIGOS**
9. Komisija privalo:
   1. vykdyti šiame reglamente nurodytas funkcijas ir komisiją sudariusios organizacijos nustatytas užduotis;
   2. vykdydama funkcijas ir užduotis, laikytis Lietuvos Respublikos Viešųjų pirkimų įstatymo ir kitų viešuosius pirkimus reglamentuojančių teisės aktų reikalavimų;
   3. Viešųjų pirkimų tarnybai, kitai įgaliotajai institucijai ar komisiją sudariusiai organizacijai pareikalavus, teikti savo veiksmų ir sprendimų susijusių su viešaisiais pirkimais, paaiškinimus;
   4. neatskleisti informacijos, susijusios su atliktomis pirkimo procedūromis, jeigu jos atskleidimas prieštarauja įstatymams, daro nuostolių teisėtiems perkančiosios organizacijos, tiekėjų komerciniams interesams arba trukdo užtikrinti sąžiningą konkurenciją.
10. **KOMISIJOS DARBO ORGANIZAVIMAS**
11. Komisijos darbą organizuoja komisijos pirmininkas, kuris yra atsakingas už jos funkcijų vykdymą.
12. Komisijos posėdžius kviečia ir jiems pirmininkauja komisijos pirmininkas, o jam nesant – komisijos pirmininko pavaduotojas, paskirtas CPVA direktoriaus įsakymu ar kitas komisijos narys, išrinktas komisijos posėdžio metu. Komisijos pirmininkas yra atsakingas už Komisijos darbo organizavimą, tolygų darbų paskirstymą bei visą sklandų ir operatyvų komisijos posėdžių organizavimą, visos su pirkimu susijusios informacijos talpinimo CVP IS bei su pirkimu susijusios dokumentacijos tvarkymo organizavimą.
13. Komisijos nariai gali dalyvauti komisijos posėdžiuose tik prieš tai pasirašęs nešališkumo deklaraciją ir konfidencialumo pasižadėjimą.
14. Nesant bent vienam komisijos nariui jį pavaduoja kitas Komisijos pirmininko paskirtas komisijos narys
15. Komisijos posėdžiai yra teisėti, jeigu juose dalyvauja daugiau nei pusė komisijos narių. Komisijos posėdžiai gali būti organizuojami ir vykdomi nuotoliniu būdu, naudojantis informacinėmis technologijomis.
16. Komisijos sprendimai priimami paprasta dalyvaujančių posėdyje komisijos narių  
    balsų dauguma. Balsams pasiskirsčius po lygiai, lemia komisijos posėdžio pirmininko balsas.
17. Komisijos sprendimai įforminami protokolu, kurį pasirašo visi komisijos posėdyje dalyvavę komisijos nariai. Protokolą rašo vienas iš pirmininko paskirtų komisijos narių.
18. Komisija veikia, kol pirkimas pasibaigia arba yra nutraukiamas ir pasibaigė Lietuvos Respublikos viešųjų pirkimų įstatyme nustatyti pretenzijų nagrinėjimo terminai.
19. Su pirkimais susijusius dokumentus tvarko ir saugo komisijos pirmininkas,  
    pasibaigus pirkimui dokumentai saugomi CPVA procedūrose nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  | Viešosios įstaigos Centrinės projektų valdymo agentūros  supaprastintų viešųjų pirkimų taisyklių  2 priedas |

**VIEŠOJO PIRKIMO KOMISIJOS NARIO ARBA PIRKIMO ORGANIZATORIAUS NEŠALIŠKUMO, NEPRIEKAIŠTINGOS REPUTACIJOS DEKLARACIJA IR KONFIDENCIALUMO PASIŽADĖJIMAS**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(pareigos, vardas, pavardė)

20  -  -

Vilnius

1. **NEŠALIŠKUMO DEKLARACIJA**
2. Būdamas viešojo pirkimo komisijos nariu arba pirkimo organizatoriumi, pasižadu:
   1. objektyviai, dalykiškai, be išankstinio nusistatymo, vadovaudamasis visų tiekėjų lygiateisiškumo principu, atlikti savo pareigas ir būti nešališkas tiekėjams, nepriklausomas nuo jokių šalių, suinteresuotų šio pirkimo nauda;
   2. patvirtinu, kad būdamas pirkimo komisijos nariu arba pirkimo organizatoriumi, neturiu asmeninio turtinio ar neturtinio suinteresuotumo, galinčio turėti įtakos mano, kaip pirkimo komisijos nario ar pirkimo organizatoriaus, sprendimams bei pirkimo komisijos ar pirkimo organizatoriaus darbo teisėtumui. Paaiškėjus minėtoms aplinkybėms, aš nedelsiant pranešiu CPVA direktoriui ir (arba) komisijai ir, CPVA direktoriui priėmus sprendimą, pasitrauksiu iš pirkimo komisijos nario arba pirkimo organizatoriaus pareigų.
3. **NEPRIEKAIŠTINGOS REPUTACIJOS DEKLARACIJA**
4. Būdamas viešojo pirkimo komisijos nariu arba pirkimo organizatoriumi, užtikrinu, kad:
   1. nesu teistas už sunkų ir labai sunkų nusikaltimą ar nusikaltimą ekonomikai ir verslo tvarkai, finansų sistemai arba valstybės tarnybai ir viešiesiems interesams, neatsižvelgiant į tai, ar teistumas yra išnykęs ar panaikintas;
   2. nesu teistas už tyčinį nusikaltimą, – jei teistumas neišnykęs ar nepanaikintas;
   3. nesu pažeidęs Lietuvos Respublikos viešųjų ir privačių interesų derinimo valstybinėje tarnyboje įstatymo reikalavimų;
   4. nesu piktnaudžiaujantis alkoholiu, narkotinėmis, toksinėmis arba psichotropinėmis medžiagomis;
   5. nesu įsiteisėjusiu teismo nuosprendžiu pripažintas padariusiu korupcinio pobūdžio nusikalstamą veiką;
   6. man nėra paskirta ir nėra galiojančios nuobaudos (išskyrus įspėjimą) už viešųjų pirkimų tvarkos pažeidimą pagal Lietuvos Respublikos administracinių teisės pažeidimų kodeksą;
   7. nesu pažeidęs Lietuvos Respublikos politikų elgesio kodekso normų;
   8. nesu pažeidęs Lietuvos Respublikos tarnautojų elgesio kodekso normų.
5. **KONFIDENCIALUMO PASIŽADĖJIMAS**
6. Būdamas viešojo pirkimo komisijos nariu arba pirkimo organizatoriumi, pasižadu:
   1. saugoti ir tik įstatymų bei kitų teisės aktų nustatytais tikslais ir tvarka naudoti konfidencialią informaciją, kuri man taps žinoma atliekant pirkimą;
   2. man pateiktus dokumentus, kuriuose yra konfidenciali informacija, saugoti tokiu būdu, kad tretieji asmenys neturėtų galimybės su jais susipažinti ir pasinaudoti.
7. Man išaiškinta, kad konfidencialią informaciją sudaro kiekvieno pasiūlymo turinys, tiekėjų kvalifikaciniai duomenys, pasiūlymų vertinimo išvados bei kita informacija, susijusi su atliktomis pirkimo vertinimo procedūromis, jeigu jos atskleidimas prieštarauja įstatymams, gali padaryti nuostolių teisėtiems šalių komerciniams interesams arba trukdo užtikrinti sąžiningą konkurenciją.
8. Esu perspėtas, kad pažeidęs šį pasižadėjimą turėsiu atsakyti už savo veiką pagal  
   Lietuvos Respublikos įstatymus.

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas) (vardas, pavardė)

|  |  |
| --- | --- |
|  | Viešosios įstaigos Centrinės projektų valdymo agentūros  supaprastintų viešųjų pirkimų taisyklių  3 priedas |

*(tiekėjo pavadinimas)*

*(Registro, kuriame kaupiami ir saugomi duomenys apie tiekėją, pavadinimas, tiekėjo kodas, buveinės adresas, kontaktinė informacija)*

Viešoji įstaiga Centrinė projektų valdymo agentūra

*(Perkančiosios organizacijos pavadinimas)*

**MINIMALIŲ KVALIFIKACINIŲ REIKALAVIMŲ ATITIKTIES DEKLARACIJA**

Aš, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ tvirtinu, kad mano

*(vardas, pavardė, tiekėjo pavadinimas, pareigų pavadinimas)*

atstovaujamo (-os) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

*(Tiekėjo pavadinimas (jei tai ūkio subjektų grupė, nurodyti: jungtinės veiklos sutarties pagrindu veikianti ūkio subjektų grupė, sudaryta iš - nurodyti, iš kokių ūkio subjektų sudaryta; nurodyti visų šių subjektų pavadinimus, atstovaujama atsakingojo partnerio)*

dalyvaujančio (-os) viešojo pirkimo procedūrose \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(pirkimo objekto pavadinimas ir pirkimo numeris (jei žinomas)*

Užtikrinu, kad mano *<jei pasiūlymas teikiamas ūkio subjektų grupės, nurodyti „ir mano atstovaujamos ūkio subjektų grupės“; jei pasitelkiami subtiekėjai, nurodyti „ir šiame pirkime pasitelkiamų bei pasiūlyme nurodytų subtiekėjų“>* kvalifikacijos duomenys atitinka pirkimo sąlygose nustatytiems visiems kvalifikaciniams reikalavimams.

Užtikrinu, kad tuo atveju, jei mano atstovaujamo \_\_\_\_\_\_\_\_\_\_\_\_ pasiūlymas gali būti pripažintas laimėtoju per perkančiosios organizacijos nustatytą terminą bus pateikti visi žemiau nurodyti <*jei pasiūlymas teikiamas ūkio subjektų grupės, nurodyti „ir mano atstovaujamos ūkio subjektų grupės“; jei pasitelkiami subtiekėjai, nurodyti „ir šiame pirkime pasitelkiamų bei pasiūlyme nurodytų subtiekėjų“>* kvalifikacijai pagrįsti reikalingi dokumentai:

1. Kvalifikaciniai reikalavimai:

|  |  |  |  |
| --- | --- | --- | --- |
| Eil. Nr. | Kvalifikacijos reikalavimo pavadinimas | Turi būti pateikiami tokie dokumentai  *(pildo perkančioji organizacija)* | Kvalifikacijos reikalavimus įrodantys dokumentai  *(pildo tiekėjas (atsakingas partneris))* |
|  | *<nurodomas kvalifikacinis reikalavimas (-ai), numatytas (-i) pirkimo dokumentuose>* | *<nurodoma, kokį dokumentą turi pateikti tiekėjas, kad patvirtintų atitikimą nustatytam minimaliam kvalifikaciniam reikalavimui>* | *<nurodomas dokumentas, kuris bus pateiktas įrodymui, kad tiekėjo kvalifikaciniai duomenys atitinka nustatytiems minimaliems kvalifikaciniams reikalavimams>* |
|  | *<nurodomas kvalifikacinis reikalavimas (-ai), numatytas (-i) pirkimo dokumentuose>* |  |  |

1. Tiekėjo pasitelkiamų specialistų kvalifikaciniai reikalavimai <ši lentelė pildoma pirkimuose, kuriuose bus numatyti sutarties įvykdymui reikalingi specialistai (ekspertai), o lentelės grafos gali būti keičiamos atsižvelgiant į kiekvieno pirkimo specifiką>:

|  |  |  |  |  |  |  |
| --- | --- | --- | --- | --- | --- | --- |
| Eil. Nr. | Pavardė, vardas | Kvalifikacija /išsilavinimas | Siūloma pozicija sutarčiai vykdyti | Bendra patirtis (metais) | Speciali patirtis (metais) | Kvalifikacijos reikalavimus įrodantys dokumentai  *(pildo tiekėjas (atsakingas partneris)* |
|  |  |  |  |  |  | *<nurodomas dokumentas ,kuris bus pateiktas įrodymui, kad siūlomų specialistų kvalifikaciniai duomenys atitinka nustatytiems minimaliems kvalifikaciniams reikalavimams>* |

Man \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, žinoma, kad

(tiekėjo pavadinimas)

perkančiajai organizacijai nustačius, kad mano pateikti kvalifikaciniai duomenys yra neatitinkantys pirkimo sąlygose nustatytų reikalavimų, yra neteisingi ir (arba) pateikti vėliau, negu nustatyta perkančiosios organizacijos, mano pateiktas pasiūlymas bus atmestas ir galimu laimėtoju pagal pasiūlymo vertinimo rezultatus prižintas kitas tiekėjas, kurio pasiūlymas atitiko pirkimo sąlygose nustatytus reikalavimus ir jo pasiūlymas eilėje buvo įrašytas po mano pasiūlymo.

Man taip pat žinoma, kad jeigu perkančioji organizacija nustatytų, jog aukščiau pateikti duomenys yra neteisingi arba pateikiami dokumentai yra suklastoti, ji gali kreiptis į teismą ir išieškoti iš \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(*tiekėjo pavadinimas*)

padarytus nuostolius.

|  |  |  |  |  |
| --- | --- | --- | --- | --- |
|  |  |  |  |  |
| *(pareigų pavadinimas)* |  | *(parašas)* |  | *(vardas ir pavardė)* |

**\_\_\_\_\_\_\_\_\_\_\_\_\_\_\_\_\_\_**

*(data)*